Vi ste ovde: Overa / PROPISI / OBRAZOVANJE, ŠKOLSTVO / Zakon o učeničkom i studentskom standardu\nSl.glasnik RS br. 18/2010, 55/2013\nOvim zakonom uređuju se prava, obaveze i odgovornosti učenika i studenata u oblasti učeničkog i studentskog standarda, osnivanje, organizacija i rad ustanova učeničkog i studentskog standarda, finansiranje učeničkog i studentskog standarda, nadzor nad sprovođenjem ovog zakona, kao i druga pitanja u oblasti učeničkog i studentskog standarda.\nUčenički i studentski standard, u smislu ovog zakona, jeste organizovana delatnost kojom se u oblasti obrazovanja i vaspitanja obezbeđuju dodatni uslovi za dostupnije, efikasnije i kvalitetnije obrazovanje i vaspitanje učenika i studenata.\nUčenički i studentski standard ima za cilj stvaranje materijalnih, kulturnih, socijalnih, zdravstvenih i drugih uslova kojima se podstiče sticanje obrazovanja, društvena uključenost i svestrani razvoj ličnosti učenika i studenata.\nPrava u oblasti učeničkog i studentskog standarda\nUčenik srednje škole (u daljem tekstu: učenik) ima pravo na:\n1) smeštaj, ishranu i vaspitni rad;\n2) učenički kredit;\n3) učeničku stipendiju;\n4) stipendiju za izuzetno nadarene učenike;\n5) odmor i oporavak;\n6) kulturne, umetničke, sportske i rekreativne aktivnosti i informisanje.\n3) studentski kredit;\n4) studentsku stipendiju;\n5) stipendiju za izuzetno nadarene studente;\n6) odmor i oporavak;\n7) kulturne, umetničke, sportske i rekreativne aktivnosti i informisanje.\nPrava učenika i studenata utvrđena ovim zakonom jesu lična i ne mogu se prenositi.\nNovčana primanja ostvarena u skladu sa ovim zakonom ne mogu biti predmet obezbeđenja ili prinudnog izvršenja.\nPrava utvrđena ovim zakonom obezbeđuju se u budžetu Republike Srbije.\nUčenik, odnosno student učestvuje u obezbeđivanju troškova za ostvarivanje prava iz stava 1. tač. 1) i 5) i stava 2. tač. 1), 2) i 6) ovog člana.\nDelatnost u oblasti učeničkog i studentskog standarda obavljaju ustanove učeničkog i studentskog standarda (u daljem tekstu: ustanova), u skladu sa ovim zakonom.\nNa osnivanje i rad ustanova iz stava 1. ovog člana primenjuju se propisi o javnim službama.\nII PRAVA, OBAVEZE I ODGOVORNOSTI UČENIKA I STUDENATA\nPravo učenika i studenata na smeštaj i ishranu\nPravo na smeštaj u ustanovi ima učenik, odnosno student koji ispunjava opšte uslove iz člana 4. ovog zakona i čije prebivalište nije u sedištu škole koju pohađa, odnosno visokoškolske ustanove na kojoj studira.\nUkoliko smeštajni kapaciteti to dopuštaju, pravo na smeštaj u ustanovi mogu ostvariti i učenici srednjih škola, odnosno studenti visokoškolskih ustanova čiji osnivač nije Republika Srbija, autonomna pokrajina ili jedinica lokalne samouprave, odnosno koji sami finansiraju svoje školovanje, po ekonomskoj ceni koju utvrđuje upravni odbor ustanove uz saglasnost ministarstva nadležnog za poslove obrazovanja (u daljem tekstu: Ministarstvo).\nPravo iz stava 1. ovog člana ostvaruje učenik, odnosno student na osnovu konkursa koji raspisuje Ministarstvo, najkasnije tri meseca pre početka školske godine, odnosno za studente drugog i trećeg stepena studija – po završetku upisa.\nKonkurs iz stava 3. ovog člana sadrži naročito: uslove za prijem učenika, odnosno studenata u ustanovu, broj raspoloživih mesta, kriterijume za utvrđivanje redosleda kandidata, postupak sprovođenja konkursa, obaveštenje o potrebnim dokumentima i rokovima za prijavljivanje na konkurs, a za dom učenika i učenički centar i obaveštenje o jeziku na kome se ostvaruje vaspitni rad u ustanovi.\nKandidat za prijem u ustanovu podnosi prijavu sa potrebnom konkursnom dokumentacijom ustanovi učeničkog standarda, odnosno službi smeštaja ustanove studentskog standarda ili studentskoj službi visokoškolske ustanove na kojoj studira.\nRang listu kandidata za smeštaj utvrđuje ustanova, odnosno služba ustanove iz stava 5. ovog člana, i ona je dužna da stavi na uvid zainteresovanom učeniku, njegovom roditelju ili staratelju, odnosno studentu podatke vezane za sprovođenje postupka po raspisanom konkursu za smeštaj učenika, odnosno studenata u ustanovi, u skladu sa zakonom.\nU ustanovama čije je sedište na teritoriji jedinice lokalne samouprave u kojoj je jezik nacionalne manjine u službenoj upotrebi, rang lista kandidata za smeštaj iz stava 6. ovog člana utvrđuje se po pribavljenom mišljenju nacionalnog saveta nacionalne manjine.\nAko nacionalni savet i pored uredno dostavljenog zahteva ustanove, u roku od pet dana ne dostavi mišljenje, rang lista kandidata iz stava 6. ovog člana utvrđuje se bez pribavljenog mišljenja.\nRedosled kandidata utvrđuje se na osnovu uspeha ostvarenog u prethodnom školovanju i socijalno-ekonomskog statusa porodice.\nSvaki kandidat ima pravo prigovora na rang listu iz stava 6. ovog člana u roku od osam dana od dana njenog objavljivanja na oglasnoj tabli ili na internet adresi odgovarajuće ustanove.\nUstanova iz stava 5. ovog člana dužna je da o svim prigovorima odluči u roku od osam dana od dana isteka roka za isticanje prigovora, nakon čega objavljuje konačnu rang listu kandidata za smeštaj.\nOdluku o pravu na smeštaj donosi direktor ustanove učeničkog, odnosno studentskog standarda, na osnovu konačne rang liste iz stava 11. ovog člana.\nOdluka iz stava 12. ovog člana konačna je.\nUčenik, odnosno student koji je smešten u ustanovu ima pravo i na ishranu.\nBliže uslove, kriterijume za utvrđivanje redosleda i način ostvarivanja prava učenika i studenata na smeštaj i ishranu, visinu učešća korisnika prava u troškovima smeštaja i ishrane i druga pitanja od značaja za ostvarivanje prava na smeštaj i ishranu učenika i studenata, propisuje ministar.\nPravo učenika na vaspitni rad\nPravo na vaspitni rad ima učenik koji je ostvario pravo na smeštaj u ustanovu.\nVaspitnim radom u ustanovi obezbeđuju se naročito: razvijanje intelektualnih i radnih sposobnosti učenika; očuvanje i unapređenje zdravlja učenika; pomoć u učenju i izvršavanju školskih obaveza; praćenje učenikovih postignuća; podsticanje socio-emocionalnog razvoja ličnosti učenika; razvijanje moralnih i estetskih vrednosti učenika i organizovanje slobodnog vremena učenika.\nVaspitni rad ostvaruje se na osnovu programa vaspitnog rada koji se donosi u skladu sa ovim zakonom.\nPravo na učenički kredit\nPravo na učenički kredit ima učenik koji ispunjava opšte uslove iz člana 4. ovog zakona, koji se školuje za obrazovni profil za deficitarno zanimanje, koji nije ponovio nijedan razred i čiji roditelj, odnosno staratelj ima prebivalište na teritoriji Republike Srbije.\nDeficitarna zanimanja utvrđuje Ministarstvo prema podacima Nacionalne službe za zapošljavanje.\nVisinu učeničkog kredita utvrđuje ministar za svaku školsku godinu u mesečnom novčanom iznosu najmanje u visini učešća učenika u ceni smeštaja i ishrane.\nMinistarstvo raspisuje konkurs za dodelu učeničkog kredita najkasnije tri meseca pre početka školske godine.\nOdluku o dodeli učeničkog kredita donosi ministar.\nOdluka iz stava 5. ovog člana konačna je.\nMinistarstvo vodi evidenciju o odobrenim učeničkim kreditima.\nNa osnovu odluke iz stava 5. ovog člana roditelj ili staratelj učenika zaključuje ugovor o kreditu sa Ministarstvom, kojim se bliže uređuju prava i obaveze u vezi sa korišćenjem i otplatom kredita.\nZa tekuću školsku godinu kredit se isplaćuje učeniku preko škole koju pohađa.\nKorisnika učeničkog kredita koji je u roku od šest meseci, računajući od dana sticanja svedočanstva o završenoj srednjoj školi za odgovarajući obrazovni profil, zasnovao radni odnos kod poslodavca sa kojim je prethodno zaključio ugovor o budućem zaposlenju po osnovu korišćenja kredita i koji je ostao u radnom odnosu najmanje polovinu vremena za koliko je primao kredit, Ministarstvo oslobađa obaveze otplate kredita.\nKorisnik učeničkog kredita, osim u slučaju iz stava 10. ovog člana, oslobađa se obaveze otplate primljenog kredita i u slučaju stečaja ili likvidacije privrednog društva za čije potrebe se školovao. U slučaju vanrednog ili ratnog stanja obaveza otplate kredita se odlaže, za vreme dok traju ove okolnosti.\nKorisnik učeničkog kredita dužan je da jednokratno vrati ceo iznos isplaćenog kredita ako:\n1) istovremeno koristi kredit ili stipendiju drugog davaoca;\n2) ne izvršava obavezu otplate kredita redovno.\nPravo na učenički kredit po odredbama ovog zakona nema učenik koji je pravo na učenički kredit ostvario u skladu sa odlukom nadležnog organa jedinice lokalne samouprave.\nUčenik za koga se utvrdi da je zloupotrebom ostvario pravo na učenički kredit – trajno gubi pravo na učenički kredit.\nBliže uslove, kriterijume za utvrđivanje redosleda, način ostvarivanja prava na učenički kredit i način vođenja evidencije o odobrenim kreditima, propisuje ministar.\nPravo na studentski kredit\nPravo na studentski kredit ima student koji ispunjava opšte uslove iz člana 4. ovog zakona, koji je prvi put upisan u zimski semestar studija i koji ima prebivalište na teritoriji Republike Srbije.\nVisinu studentskog kredita utvrđuje ministar za svaku školsku godinu u mesečnom novčanom iznosu najmanje u visini učešća studenta u ceni smeštaja i ishrane, uvećanim za 20%.\nMinistarstvo raspisuje konkurs za dodelu studentskog kredita najkasnije tri meseca pre početka školske godine.\nOdluku o dodeli studentskog kredita donosi ministar.\nMinistarstvo vodi evidenciju o odobrenim studentskim kreditima.\nNa osnovu odluke iz stava 5. ovog člana student zaključuje ugovor o kreditu sa Ministarstvom, kojim se bliže uređuju prava i obaveze u vezi sa korišćenjem i otplatom kredita.\nStudent ima obavezu otplate kredita sa zakonskom kamatom, u skladu sa zakonom.\nKrajnji rok za otplatu kredita ne može da bude duži od dvostrukog vremena korišćenja kredita.\nStudent je u obavezi da otpočne sa otplatom kredita najkasnije 18 meseci po isteku vremena za okončanje studija na visokoškolskoj ustanovi utvrđenog statutom visokoškolske ustanove, ukoliko nije ranije zasnovao radni odnos.\nKorisnika studentskog kredita koji je tokom studija postigao prosečnu ocenu najmanje 8,50 i nije gubio nijednu godinu, Ministarstvo oslobađa obaveze otplate kredita.\nKorisnik studentskog kredita dužan je da jednokratno vrati ceo iznos isplaćenog kredita ako:\nPravo na studentski kredit po odredbama ovog zakona nema student koji je pravo na studentski kredit ostvario u skladu sa odlukom nadležnog organa jedinice lokalne samouprave.\nStudent za koga se utvrdi da je zloupotrebom ostvario pravo na studentski kredit – trajno gubi pravo na studentski kredit.\nBliže uslove, kriterijume za utvrđivanje redosleda, način ostvarivanja prava na studentski kredit i način vođenja evidencije o odobrenim kreditima, propisuje ministar.\nPravo na studentsku stipendiju ima student koji ispunjava opšte uslove iz člana 4. ovog zakona, koji nije gubio nijednu godinu tokom studija, koji je prema nastavnom programu visokoškolske ustanove na kojoj studira položio sve ispite iz prethodnih godina studija i postigao prosečnu ocenu najmanje 9,00 i koji ima prebivalište na teritoriji Republike Srbije.\nPravo na stipendiju za izuzetno nadarene učenike i studente\nPravo na stipendiju za izuzetno nadarene učenike ima učenik počev od drugog razreda srednje škole, koji ispunjava opšte uslove iz člana 4. ovog zakona, koji stalno postiže odličan opšti uspeh i koji osvoji jedno od prva tri mesta na međunarodnim i republičkim takmičenjima koja se nalaze u kalendaru takmičenja učenika.\nPravo na stipendiju za izuzetno nadarene studente ima student počev od treće godine studija, odnosno sa ostvarenih 120 ESP bodova (osnovne akademske studije, master akademske studije i doktorske akademske studije), koji ispunjava opšte uslove iz člana 4. ovog zakona, koji tokom studiranja ostvari prosečnu ocenu najmanje 9,00 i koji je u kontinuitetu upisivao godine studiranja na teret budžeta Republike Srbije.\nZa ostvarivanje prava iz st. 1. i 2. ovog člana učenici i studenti polažu standardizovane testove, osim učenika i studenata umetničkih škola i akademija koji nisu na teoretskom odseku.\nMinistarstvo raspisuje konkurs za dodelu stipendija, koji sadrži naročito: uslove za dodelu stipendija, kriterijume za utvrđivanje redosleda kandidata, broj korisnika stipendije, datum i mesto polaganja standardizovanih testova, visinu stipendije, potrebna dokumenta, rokove za prijavljivanje na konkurs i odlučivanje o dodeli stipendija.\nTestiranje kandidata sprovodi odgovarajući institut u sastavu visokoškolske ustanove (u daljem tekstu: Institut) i utvrđuje rezultate testiranja.\nRezultate testiranja Institut, preko Ministarstva, dostavlja savetima iz sledećih obrazovno-naučnih, odnosno obrazovno-umetničkih polja: prirodno-matematičke nauke, društveno-humanističke nauke, medicinske nauke, tehničko-tehnološke nauke i umetnost.\nPredsednika i članove saveta iz stava 7. ovog člana imenuje Konferencija univerziteta, na period od četiri godine.\nPredlog rang liste o dodeli stipendija utvrđuju saveti iz stava 7. ovog člana.\nKonačnu rang listu i predlog odluke o dodeli stipendija utvrđuje komisija koju imenuje ministar. Komisiju čine predsednici saveta iz člana 7. ovog člana i predstavnici Ministarstva.\nPoslovi iz st. 8. i 9. ovog člana obavljaju se kao povereni.\nOdluku o dodeli stipendija donosi ministar.\nNa osnovu konačne odluke o dodeli stipendije učenik, njegov roditelj ili staratelj, odnosno student zaključuje sa Ministarstvom ugovor o stipendiji za izuzetno nadarene učenike, odnosno studente, kojim se bliže uređuju prava i obaveze u vezi sa korišćenjem stipendije.\nUčenik, odnosno student koji je zaključio sa Ministarstvom ugovor o stipendiji za izuzetno nadarene učenike, odnosno studente, ima pravo da svake naredne školske godine produži korišćenje tog prava, do završetka školovanja, ako dostavi dokaze o tome da i dalje ispunjava propisane uslove.\nAko učenik, odnosno student koji je zaključio ugovor sa Ministarstvom ne dostavi dokaze o tome da i dalje ispunjava propisane uslove – gubi pravo na stipendiju za izuzetno nadarene učenike, odnosno studente.\nPravo na stipendiju za izuzetno nadarene učenike, odnosno studente nema učenik, odnosno student koji je pravo na neku drugu učeničku, odnosno studentsku stipendiju ili kredit ostvario u skladu sa odlukom nadležnog organa iz budžeta jedinice lokalne samouprave, odnosno iz budžeta Republike Srbije.\nJedinica lokalne samouprave može svojom odlukom, u skladu sa materijalnim mogućnostima, utvrditi pravo na učeničku, odnosno studentsku stipendiju ili kredit, ako je prethodno za te namene u svom budžetu obezbedila sredstva.\nUčenik, odnosno student za koga se utvrdi da je zloupotrebom ostvario pravo na stipendiju za izuzetno nadarene učenike, odnosno studente – trajno gubi pravo na stipendiju za izuzetno nadarene učenike, odnosno studente po odredbama ovog zakona i dužan je da vrati dobijeni iznos do početka narednog semestra.\nBliže uslove za dodelu stipendija iz st. 1. i 2. ovog člana, kriterijume za utvrđivanje redosleda kandidata, način i postupak ostvarivanja prava na stipendiju, naknadu za izradu standardizovanih testova i druga pitanja od značaja za ostvarivanje tog prava propisuje ministar.\nPravo na kulturne, umetničke, sportske i rekreativne aktivnosti i informisanje\nRadi postizanja boljeg uspeha u učenju i skladnog razvoja ličnosti učenika, odnosno studenta, ustanova organizuje kulturne, umetničke, sportske i rekreativne aktivnosti i informisanje u skladu sa ovim zakonom, a za učenike i u skladu sa programom vaspitnog rada.\nPoseban oblik aktivnosti učenika iz stava 1. ovog člana jesu takmičenja – regionalna i republička.\nBliže uslove i način ostvarivanja prava iz st. 1. i 2. ovog člana propisuje ministar.\nPohvale i nagrade učenika u ustanovi\nUčenik koji se ističe svojim radom i aktivnostima u ustanovi pohvaljuje se i nagrađuje.\nPohvale i nagrade dodeljuje pedagoško veće ustanove.\nOpštim aktom ustanove bliže se uređuju uslovi i način dodeljivanja pohvala i nagrada učenicima.\nObaveze i odgovornosti učenika i studenata u ustanovi\nUčenik, odnosno student dužan je da prava koristi u skladu sa ovim zakonom i opštim aktom ustanove i da se odgovorno odnosi prema imovini, drugim učenicima, odnosno studentima i zaposlenima u ustanovi.\nUčenik, odnosno student može da odgovara disciplinski i materijalno.\nUčenik, odnosno student odgovara disciplinski za povredu obaveze koja je u vreme izvršenja bila utvrđena ovim zakonom ili opštim aktom ustanove.\nUčenik, odnosno student koji u ustanovi prouzrokuje materijalnu štetu namerno ili krajnjom nepažnjom odgovara za štetu, u skladu sa zakonom.\nPostupak za utvrđivanje povrede obaveze i odgovornosti učenika, odnosno studenta, ustanova vodi primenom pravila opšteg upravnog postupka i okončava se rešenjem.\nPovrede obaveza učenika i studenata\nPovrede obaveza učenika, odnosno studenta mogu biti lakše i teže.\nLakše povrede obaveza propisuju se opštim aktom ustanove, a teže ovim zakonom.\nTeže povrede obaveze učenika, odnosno studenta jesu:\n1) zloupotreba prava na smeštaj;\n2) zloupotreba prava na ishranu;\n3) ustupanje prava na smeštaj i ishranu trećem licu;\n4) ostvarivanje prava na smeštaj i ishranu na osnovu isprava sa neistinitim podacima;\n5) falsifikovanje ili prepravljanje javne isprave na osnovu koje se ostvaruje pravo na smeštaj i ishranu;\n6) izazivanje opasnosti, oštećenje ili uništavanje imovine ustanove ili drugih učenika, odnosno studenata i zaposlenih, namerno ili krajnjom nepažnjom;\n7) otuđivanje imovine ustanove, drugih učenika, odnosno studenata ili zaposlenih u ustanovi;\n8) držanje, nošenje i upotreba oružja, odnosno eksplozivnih materija, zapaljivih tečnosti i gasova;\n9) prodaja, ponuda, kupovina radi prodaje, držanje, prenošenje ili posredovanje u prodaji ili kupovini ili na drugi način neovlašćeno stavljanje u promet, podstrekavanje i pomaganje u upotrebi supstanci ili preparata koji su proglašeni za opojne droge, odnosno psihoaktivnih supstanci i supstanci koje se mogu upotrebiti u nezakonitoj proizvodnji opojnih droga;\n10) upotreba opojnih droga, odnosno psihoaktivnih supstanci i alkohola u ustanovi;\n11) nasilničko ponašanje ili izazivanje i učestvovanje u tuči i drugim konfliktima u ustanovi ili na javnom mestu, kojima se ugrožava javni red i mir;\n12) podsticanje, organizovanje ili učestvovanje u aktivnostima koje su zabranjene u ustanovi;\n13) iznošenje, oštećenje, uništavanje evidencije ili unošenje i prepravljanje podataka u evidenciji koju vodi ustanova;\n14) ponavljanje lakših povreda obaveza i kršenja odredaba kućnog reda, odnosno pravila ponašanja u ustanovi.\nSa učenikom koji učini povredu obaveze iz ovog zakona ili opšteg akta ustanova je dužna da pojača vaspitni rad aktivnostima stručnog saradnika, a kada je to potrebno – sarađuje sa školom u koju je učenik upisan i sa odgovarajućim ustanovama zdravstvene, odnosno socijalne zaštite, radi promene ponašanja učenika.\nVaspitno-disciplinske mere i postupak za povredu obaveze učenika\nZa povredu obaveze učeniku se može izreći vaspitno-disciplinska mera: opomena, ukor, ukor pred isključenje i isključenje iz ustanove.\nOpomena i ukor se izriču za lakšu povredu obaveza učenika.\nZa težu povredu obaveze, učeniku se može izreći vaspitno-disciplinska mera: ukor pred isključenje i isključenje iz ustanove.\nKada učenik izvrši težu povredu obaveze, ustanova odmah obaveštava roditelja, odnosno staratelja učenika i uključuje ga u odgovarajući postupak.\nVaspitno-disciplinsku meru u prvom stepenu izriče disciplinska komisija.\nDisciplinsku komisiju iz stava 5. ovog člana obrazuje direktor ustanove.\nNa odluku iz stava 5. ovog člana učenik, njegov roditelj, odnosno staratelj ima pravo žalbe u roku od tri dana od dana prijema odluke.\nPo žalbi na odluku disciplinske komisije iz stava 5. ovog člana odlučuje pedagoško veće u roku od 15 od dana podnošenja žalbe.\nŽalba na odluku kojom je izrečena vaspitno-disciplinska mera isključenja učenika iz ustanove, odlaže izvršenje odluke.\nOdluka pedagoškog veća po žalbi je konačna.\nCilj izricanja vaspitno-disciplinske mere jeste promena ponašanja učenika, pravilan razvoj ličnosti i socijalizacija učenika.\nVaspitno-disciplinska mera se izriče učeniku za školsku godinu u kojoj je učinjena povreda obaveze.\nUčeniku kome je izrečena vaspitno-disciplinska mera za težu povredu obaveza – ukor pred isključenje, odnosno isključenje iz ustanove, prilikom konkurisanja u ustanove učeničkog standarda za narednu školsku godinu, umanjuje se ukupan broj bodova do pet.\nO izrečenim vaspitno-disciplinskim merama vodi se evidencija.\nOpštim aktom ustanove bliže se uređuju naročito: način i rokovi za vođenje vaspitno-disciplinskog postupka, sastav disciplinske komisije, odnosno komisije za naknadu štete, mandat, način rada i odlučivanja i slučajevi izuzeća člana komisije.\nDisciplinske mere i postupak za povredu obaveze studenta\nZa povredu obaveza studentu se može izreći disciplinska mera: opomena, ukor, ukor pred isključenje i isključenje iz ustanove.\nOpomena i ukor izriču se za lakšu povredu obaveze studenta.\nZa težu povredu obaveza studentu se može izreći disciplinska mera: ukor pred isključenje i isključenje iz ustanove.\nOdluku o disciplinskoj meri u prvom stepenu izriče direktor ustanove, odnosno upravnik studentskog doma.\nNa odluku iz stava 4. ovog člana student ima pravo žalbe u roku od tri dana od dana prijema odluke.\nPo žalbi na odluku iz stava 4. ovog člana odlučuje disciplinska komisija u roku od 15 dana od dana podnošenja žalbe.\nDisciplinsku komisiju iz stava 6. ovog člana imenuje upravni odbor ustanove.\nŽalba na odluku kojom je izrečena disciplinska mera isključenja studenta iz ustanove, odlaže izvršenje odluke.\nRešenje disciplinske komisije po žalbi konačno je.\nStudent kome je izrečena disciplinska mera ukor pred isključenje sledeće školske godine nema pravo na smeštaj u objektu u kome se nalazio u vreme izricanja disciplinske mere.\nStudent kome je izrečena disciplinska mera isključenje iz ustanove sledeće školske godine nema pravo na smeštaj u ustanovi u kojoj se nalazio u vreme izricanja disciplinske mere, odnosno u drugoj ustanovi.\nStudent kome je izrečena disciplinska mera isključenje iz ustanove za težu povredu obaveze iz člana 16. stav 3. tač. 1), 2) i 3) trajno gubi pravo na smeštaj i ishranu u ustanovi.\nO trajnom gubitku prava iz stava 12. ovog člana ustanova obaveštava visokoškolsku ustanovu u koju je student upisan.\nO izrečenim disciplinskim merama vodi se evidencija.\nOpštim aktom ustanove bliže se uređuju naročito: način i rokovi za vođenje disciplinskog postupka, sastav disciplinske komisije i komisije za naknadu štete, mandat, način rada i odlučivanja i slučajevi izuzeća člana komisije.\nU ustanovama učeničkog i studentskog standarda učenici, odnosno studenti ostvaruju prava iz člana 3. ovog zakona, i to: pravo na smeštaj, ishranu, odmor i oporavak, kulturne, umetničke, sportske i rekreativne aktivnosti i informisanje, a učenici i pravo na vaspitni rad.\nUstanove učeničkog standarda jesu:\n1) dom učenika – za ostvarivanje prava učenika na smeštaj, ishranu i vaspitni rad;\n2) učenički centar – za ostvarivanje prava učenika na smeštaj, ishranu, vaspitni rad i odmor;\n3) učeničko odmaralište – za ostvarivanje prava učenika na odmor i oporavak;\n4) učenički kulturni centar – za ostvarivanje prava učenika na kulturne, umetničke, sportske i rekreativne aktivnosti i informisanje.\nUstanove studentskog standarda jesu:\n1) studentski centar – za ostvarivanje prava studenata na smeštaj i ishranu;\n2) studentsko odmaralište – za ostvarivanje prava studenata na odmor i oporavak;\n3) studentski kulturni centar – za ostvarivanje prava studenata na kulturne, umetničke, sportske i rekreativne aktivnosti i informisanje.\nStudentsko odmaralište može da obezbeđuje i odmor i oporavak učenika.\nDelatnost ustanova za smeštaj i ishranu\nDom učenika i učenički centar jesu ustanove koje obezbeđuju smeštaj, ishranu i vaspitni rad sa učenicima.\nStudentski centar jeste ustanova koja obezbeđuje smeštaj i ishranu studenata.\nDom učenika, odnosno učenički centar, može da obezbeđuje smeštaj i ishranu studenata, a studentski centar smeštaj, ishranu i vaspitni rad sa učenicima, u okviru nepopunjenih smeštajnih kapaciteta.\nOdluku iz stava 3. ovog člana donosi upravni odbor ustanove, uz saglasnost ministra.\nSmeštaj učenika, odnosno studenata u ustanovama iz st. 1, 2. i 3. ovog člana organizuje se odvojeno prema polu i uzrastu.\nUčenicima, odnosno studentima, koji su smešteni u ustanove iz st. 1, 2. i 3. ovog člana obezbeđuju se, u skladu sa mogućnostima ustanove, kulturne, umetničke, sportske i rekreativne aktivnosti.\nUčeničko odmaralište i studentsko odmaralište jesu ustanove koje obezbeđuju odmor i oporavak učenika, odnosno studenata, uključujući staranje o zaštiti zdravlja i bezbednosti učenika, odnosno studenata.\nUčenicima, odnosno studentima koji su smešteni u ustanove iz stava 1. ovog člana obezbeđuju se, u skladu sa mogućnostima ustanove, kulturne, umetničke, sportske i rekreativne aktivnosti.\nDelatnost učeničkog, odnosno studentskog kulturnog centra\nUčenički kulturni centar i studentski kulturni centar jesu ustanove koje obezbeđuju organizovanje i izvođenje programa u oblasti kulture, umetnosti i nauke, a radi podsticanja kulturnog, umetničkog i naučnog stvaralaštva učenika, odnosno studenata i zadovoljavanja njihovih kulturnih potreba.\nStudentski kulturni centar može obavljati delatnost i pod nazivom dom kulture.\nUstanova iz stava 1. ovog člana samostalno izvodi, odnosno organizuje izvođenje kulturno-umetničkih programa i naučnih tribina i bavi se izdavačkom delatnošću.\nU obavljanju delatnosti ustanova iz stava 1. ovog člana sarađuje sa organizacijama iz oblasti kulture, umetnosti i nauke.\nUstanova može da obavlja i drugu delatnost koja je u funkciji njene osnovne delatnosti, uz saglasnost osnivača.\nU okviru svoje delatnosti, radi korišćenja slobodnih kapaciteta, ustanova može pružati usluge trećim licima, o čemu vodi posebnu evidenciju.\nDeo kapaciteta ustanova može da planira za smeštaj studenata i profesora iz međunarodne razmene, na osnovu saglasnosti ministra, na osnovu međunarodnog ugovora ili pod uslovom reciprociteta.\nUstanovu može da osnuje Republika Srbija, autonomna pokrajina, jedinica lokalne samouprave i drugo domaće ili strano pravno ili fizičko lice.\nKada je osnivač ustanove Republika Srbija, akt o osnivanju donosi Vlada.\nBroj i prostorni raspored ustanova čiji je osnivač Republika Srbija, autonomna pokrajina ili jedinica lokalne samouprave, prema vrsti i strukturi, planira se aktom o mreži ustanova.\nUstanova čiji je osnivač Republika Srbija, autonomna pokrajina ili jedinica lokalne samouprave osniva se u skladu sa aktom o mreži ustanova.\nAkt iz stava 1. ovog člana donosi Vlada na osnovu:\n1) broja škola i učenika, odnosno visokoškolskih ustanova i studenata na određenom području;\n2) specifičnosti područja (brdsko-planinsko, pogranično, nedovoljno razvijeno, nacionalno mešovito područje);\n3) razvojnih specifičnosti područja na osnovu utvrđenih i planiranih potreba za zapošljavanje;\n4) dostupnosti i jednakih uslova za sticanje obrazovanja i vaspitanja;\n5) obezbeđenosti saobraćajne komunikacije;\n6) finansijskih mogućnosti Republike Srbije.\nAkt iz stava 1. ovog člana Vlada donosi po pribavljenom mišljenju nacionalnih saveta nacionalnih manjina.\nUslovi za osnivanje, početak rada i obavljanje delatnosti\nUstanova može da se osnuje ako:\n1) postoji potreba za smeštajem i ishranom učenika i studenata, odnosno za odmorom i oporavkom učenika i studenata ili za kulturnim, umetničkim, sportskim i rekreativnim aktivnostima i informisanjem učenika i studenata;\n2) ima program rada;\n3) ima obezbeđena sredstva za osnivanje i rad.\nDrugo pravno ili fizičko lice može da osnuje ustanovu ako, osim uslova iz stava 1. ovog člana, ima garanciju poslovne banke da su obezbeđena sredstva potrebna za tri godine rada, odnosno za nastavak korišćenja prava u drugoj ustanovi u slučaju prestanka rada te ustanove.\nUstanova može da počne sa radom i da obavlja delatnost ako ispunjava uslove za osnivanje i ima:\n1) propisani prostor i opremu;\n2) propisani broj i strukturu zaposlenih u radnom odnosu na neodređeno vreme, a u domu učenika i propisan broj vaspitača i stručnih saradnika;\n3) obezbeđene higijensko-tehničke uslove, u skladu sa zakonom.\nUstanova je dužna da u poslovanju hranom koristi uputstvo za dobru proizvođačku i higijensku praksu i primenu HACCP standarda, u skladu sa zakonom kojim se uređuje bezbednost hrane.\nOsnivač ustanove ne može da bude fizičko lice koje je pravnosnažnom presudom osuđeno za krivično delo za koje je izrečena bezuslovna kazna zatvora u trajanju od najmanje tri meseca ili koje je osuđeno za: krivično delo nasilje u porodici, oduzimanje maloletnog lica, zapuštanje i zlostavljanje maloletnog lica ili rodoskrvnjenje; za krivično delo primanja mita ili davanja mita; za krivično delo iz grupe krivičnih dela protiv polne slobode, protiv pravnog saobraćaja i protiv čovečnosti i drugih dobara zaštićenih međunarodnim pravom, bez obzira na izrečenu krivičnu sankciju, ni lice za koje je, u skladu sa zakonom, utvrđeno diskriminatorno ponašanje.\nUstanova se upisuje u sudski registar kad nadležni organ utvrdi da su ispunjeni uslovi za osnivanje, početak rada i obavljanje delatnosti.\nBliže uslove za osnivanje, početak rada i obavljanje delatnosti ustanova propisuje ministar.\nStandarde kvaliteta ishrane učenika i studenata propisuje ministar.\nStandarde za kategorizaciju objekata učeničkog i studentskog standarda, kategorije objekata i način sticanja i promene kategorije objekata propisuje ministar.\nRadna jedinica ustanove\nUstanova obavlja delatnost u svom sedištu.\nUstanova može da obavlja delatnost i van sedišta, odnosno u drugom objektu organizovanjem radne jedinice, ako ispunjava uslove iz člana 26. stav 3. ovog zakona, u skladu sa dozvolom za rad.\nRadna jedinica iz stava 2. ovog člana nema svojstvo pravnog lica.\nUstanova može početi sa radom i obavljanjem delatnosti kada se rešenjem utvrdi da ispunjava uslove za osnivanje, početak rada i obavljanje delatnosti (u daljem tekstu: dozvola za rad).\nO zahtevu za dobijanje dozvole za rad ustanove odlučuje Ministarstvo, najkasnije u roku od dva meseca od podnošenja zahteva.\nRešenje o dozvoli za rad konačno je.\nStatusne promene i promene naziva i sedišta\nUstanova može da vrši statusne promene, promenu naziva ili sedišta.\nOdluku iz stava 1. ovog člana donosi organ upravljanja ustanove, uz saglasnost osnivača.\nKada je osnivač ustanove Republika Srbija, saglasnost na odluku iz stava 2. ovog člana daje Vlada.\nU slučaju statusne promene, promene naziva ili sedišta ustanova podnosi zahtev za izdavanje nove dozvole za rad.\nZabrana rada ustanove i oduzimanje dozvole za rad\nUstanovi se oduzima dozvola za rad kada joj se zabrani rad, u skladu sa zakonom.\nKada organ nadležan za vršenje inspekcijskog nadzora utvrdi da ustanova ne ispunjava propisane uslove za rad ili ne obavlja delatnost na propisani način, odrediće joj rok za ispunjenje uslova, odnosno otklanjanje nepravilnosti u obavljanju delatnosti i o tome će obavestiti osnivača.\nAko ustanova ne otkloni utvrđene nepravilnosti iz stava 2. ovog člana u određenom roku, Ministarstvo će rešenjem zabraniti rad ustanove i oduzeće dozvolu za rad.\nRešenje iz stava 3. konačno je.\nMinistarstvo će o zabrani rada ustanove i oduzimanju dozvole za rad obavestiti osnivača.\nUčenici, odnosno studenti koji su smešteni u ustanovu kojoj je zabranjen rad imaju pravo na smeštaj i ishranu u tekućoj školskoj godini u drugoj ustanovi koju odredi Ministarstvo.\nUstanova se ukida pod uslovom propisanim zakonom kojim se uređuju javne službe.\nUčenici, odnosno studenti koji su smešteni u ustanovu koja se ukida imaju pravo na smeštaj i ishranu u tekućoj školskoj godini u drugoj ustanovi koju odredi Ministarstvo.\nPojedine poslove iz delatnosti učeničkog i studentskog standarda može da obavlja i drugo pravno i fizičko lice (u daljem tekstu: druga organizacija), pod uslovima propisanim ovim zakonom i propisima donetim na osnovu ovog zakona.\nDruga organizacija može da obavlja pojedine poslove iz delatnosti učeničkog i studentskog standarda i na osnovu ugovora zaključenog sa Ministarstvom, u skladu sa zakonom kojim se uređuju javne nabavke.\nRegistar ustanova i drugih organizacija\nMinistarstvo vodi evidenciju (u daljem tekstu: registar):\n2) drugih organizacija koje obavljaju pojedine poslove iz delatnosti učeničkog i studentskog standarda.\nPodaci koji se u registru vode o ustanovi obuhvataju i druge delatnosti koje ustanova obavlja.\nSadržaj i način vođenja registra propisuje ministar.\nOdgovornost ustanove za bezbednost učenika, odnosno studenata i zaposlenih\nUstanova je dužna da propiše mere, način i postupak zaštite i bezbednosti učenika, odnosno studenata u ustanovi, u saradnji sa nadležnim organom jedinice lokalne samouprave i drugim nadležnim organima i službama.\nDom učenika, odnosno učenički centar obezbeđuje stalnu dostupnost vaspitača.\nUstanova je dužna da sprovodi mere iz stava 1. ovog člana i da sa sadržinom mera upoznaje učenike, njihove roditelje, odnosno staratelje, kao i studente na način utvrđen opštim aktom ustanove.\nUstanova je dužna da osigura bezbednost i zaštitu na radu zaposlenih u skladu sa zakonom kojim se uređuje bezbednost i zdravlje na radu.\nU ustanovi se neguju odnosi međusobnog razumevanja i uvažavanja ličnosti učenika, odnosno studenata i zaposlenih.\nZaposleni imaju obavezu da svojim radom i ukupnim ponašanjem doprinose razvijanju pozitivne atmosfere u ustanovi.\nPravila ponašanja u ustanovi propisuje upravni odbor ustanove, polazeći od principa: tolerancije, međusobne saradnje i uvažavanja, nenasilnog rešavanja sukoba, poštovanja privatnosti i negovanja različitosti.\nZabrana diskriminacije, nasilja i zlostavljanja u ustanovi\nU ustanovi je zabranjeno vređanje, nasilno ponašanje i zlostavljanje.\nZabrana oružja, eksplozivnih i drugih materijala, opojnih droga i alkohola u ustanovi\nU ustanovi nije dozvoljeno držanje, nošenje i upotreba oružja, odnosno eksplozivnih materija, zapaljivih tečnosti i gasova, kao i prodaja, ponuda, kupovina radi prodaje, držanje, prenošenje ili posredovanje u prodaji ili kupovini ili na drugi način neovlašćeno stavljanje u promet, podstrekivanje i pomaganje u upotrebi supstanci ili preparata koji su proglašeni za opojne droge, odnosno psihoaktivnih supstanci i supstanci koje se mogu upotrebiti u nezakonitoj proizvodnji opojnih droga, kao i upotreba alkohola.\nZabrana stranačkog i verskog organizovanja i delovanja u ustanovi\nU ustanovi je zabranjeno stranačko i versko organizovanje i delovanje i korišćenje prostora u te svrhe.\nBogosluženje i verski obredi mogu se obavljati u ustanovama samo u prigodnim prilikama, u skladu sa zakonom kojim se uređuje pravni položaj crkava i verskih zajednica.\nUstanova ima statut.\nStatut je osnovni opšti akt ustanove, kojim se bliže uređuju organizacija, način rada, upravljanje i rukovođenje u ustanovi i druga pitanja, u skladu sa zakonom.\nRazvojni plan ustanove\nUstanova ima razvojni plan.\nRazvojni plan ustanove sadrži: srednjoročni cilj razvoja ustanove, prioritete u obavljanju delatnosti, plan aktivnosti i nosioce aktivnosti i druga pitanja od značaja za razvoj ustanove.\nRazvojni plan donosi upravni odbor, na predlog direktora ustanove, za period od četiri godine.\nUstanova je dužna da razvojni plan ustanove dostavi Ministarstvu u roku od 15 dana od dana donošenja.\nProgram vaspitnog rada u ustanovama učeničkog standarda\nVaspitni rad u domu učenika, odnosno učeničkom centru ostvaruje se na osnovu programa vaspitnog rada.\nProgram vaspitnog rada donosi upravni odbor ustanove iz stava 1. ovog člana, na predlog pedagoškog veća, u skladu sa osnovama vaspitnog programa.\nU ustanovama učeničkog i studentskog standarda čije je sedište na teritoriji jedinice lokalne samouprave u kojoj je jezik nacionalne manjine u službenoj upotrebi, nacionalni saveti nacionalnih manjina predlažu mere i deo programa vaspitnog rada sa učenicima u ustanovama učeničkog standarda, koji se odnose na afirmaciju međuetničke tolerancije i multikulturalizma.\nOsnove vaspitnog programa donosi Nacionalni prosvetni savet, u skladu sa zakonom kojim se uređuju osnove sistema obrazovanja i vaspitanja.\nProgramom vaspitnog rada utvrđuju se: ciljevi, zadaci, vrste, trajanje i oblici rada i druga pitanja od značaja za vaspitni rad.\nVaspitni rad ostvaruje se na srpskom jeziku.\nZa pripadnike nacionalne manjine vaspitni rad ostvaruje se na maternjem jeziku, dvojezično ili na srpskom jeziku, u skladu sa posebnim zakonom.\nVaspitni rad može da se izvodi i na stranom jeziku ili dvojezično, uz saglasnost ministra.\nVaspitni rad za lica koja koriste jezik znakova izvodi se na jeziku znakova i pomoću sredstava tog jezika.\nProgram vaspitnog rada ostvaruje se u vaspitnim grupama do 25 učenika.\nUstanova donosi godišnji plan rada, kojim se utvrđuju: vreme, mesto, način organizacije rada i nosioci ostvarivanja programa rada, posebno programa vaspitnog rada za odgovarajuću školsku godinu.\nGodišnji plan rada donosi upravni odbor ustanove na osnovu razvojnog plana, a u ustanovi učeničkog standarda i na osnovu programa vaspitnog rada.\nGodišnji plan rada ustanova učeničkog standarda donosi do 30. septembra.\nPrekid rada u ustanovi\nUstanova može da prekine rad u slučaju više sile i u drugim slučajevima kojima su ugroženi bezbednost i zdravlje učenika, odnosno studenata i zaposlenih.\nOdluku o prekidu rada donosi upravni odbor ustanove i o tome obaveštava osnivača.\nSaradnja i povezivanje ustanova\nRadi unapređivanja obavljanja delatnosti učeničkog i studentskog standarda, ustanove sarađuju i mogu da se udružuju, u skladu sa zakonom.\nSredstva za namene iz stava 1. ovog člana obezbeđuju se iz sopstvenih prihoda ustanova, iz donacija, učešćem u projektima i na drugi način u skladu sa zakonom.\nUstanove vode evidenciju i izdaju isprave učenicima i studentima, u skladu sa zakonom.\nEvidencija se vodi na srpskom jeziku, ćiriličkim pismom, a na jezicima nacionalnih manjina u skladu sa posebnim zakonom.\nDom učenika, odnosno učenički centar vodi: knjigu matične evidencije o učenicima, dnevnik vaspitnog rada, knjigu evidencije rada stručnih saradnika i evidenciju o dnevnom dežurstvu.\nDnevnik vaspitnog rada vodi vaspitač, a knjigu evidencije rada stručnog saradnika vodi stručni saradnik (pedagoška dokumentacija).\nDom učenika, odnosno učenički centar, na osnovu knjige matične evidencije o učenicima, učeniku izdaje učeničku legitimaciju, odnosno elektronsku karticu.\nStudentski centar vodi: knjigu matične evidencije o studentima i registarski karton studenta.\nStudentski centar vodi i knjigu domaćih gostiju i knjigu stranih gostiju, u skladu sa zakonom kojim se uređuje kretanje i boravak stranaca.\nStudentski centar, na osnovu knjige matične evidencije o studentima, studentu izdaje studentsku legitimaciju, odnosno elektronsku karticu.\nUčeničko, odnosno studentsko odmaralište vodi: evidenciju o smeštenim učenicima, odnosno studentima, u skladu sa zakonom o turizmu.\nUstanove iz st. 3, 6. i 9. ovog člana trajno čuvaju knjige matične evidencije o učenicima, odnosno studentima, a ostalu evidenciju 10 godina.\nUstanove iz st. 3, 6. i 9. ovog člana dužne su da evidenciju vode u pismenoj i elektronskoj formi i da podatke upisane u evidenciju dostavljaju Ministarstvu.\nSadržaj i način vođenja evidencije i izgled i sadržaj učeničke i studentske legitimacije, odnosno elektronske kartice, kao i način i rokove dostavljanja podataka iz evidencije Ministarstvu, propisuje ministar.\nPodaci u evidencijama\nEvidencije koje vodi ustanova sadrže podatke o ustanovi, učenicima, odnosno studentima i njihovim roditeljima ili starateljima i zaposlenima.\nPodaci o ustanovi su podaci u vezi sa pravnim statusom ustanove, odnosno statusom ustanove u sistemu učeničkog i studentskog standarda, podaci o obavljanju osnovne delatnosti (smeštaj, ishrana, vaspitni rad, odmor i oporavak i kulturne, umetničke, sportske i rekreativne aktivnosti i informisanje), obavljanju druge delatnosti, razvojnom i godišnjem planu rada i drugim aktima ustanove, organima ustanove, objektu i radnim jedinicama ustanove, dozvoli za rad i kategorizaciji ustanove.\nUstanova u kojoj se ostvaruje pravo učenika na vaspitni rad vodi posebnu evidenciju o vaspitnom, odnosno stručnom radu, koju čine podaci o vaspitnim grupama, rasporedu aktivnosti u toku vaspitnog, odnosno stručnog rada, dnevnom dežurstvu, saradnji sa roditeljima, odnosno starateljima učenika i školom, zdravstvenim i drugim ustanovama, programu vaspitnog, odnosno stručnog rada i njihovom ostvarivanju.\nEvidencija o učeniku, odnosno studentu\nEvidenciju o učeniku, odnosno studentu čine podaci kojima se određuje njihov identitet (u daljem tekstu: lični podaci), obrazovni, socijalni i zdravstveni status.\nLični podaci o učeniku, odnosno studentu jesu: ime i prezime učenika, odnosno studenta, jedinstveni matični broj građana, pol, datum rođenja, mesto, opština i država rođenja, adresa, mesto, opština i država stanovanja, kontakt telefon i državljanstvo.\nLični podaci o roditelju ili staratelju učenika, odnosno studenta jesu: ime i prezime roditelja ili staratelja, jedinstveni matični broj građana, pol, datum rođenja, mesto, opština i država rođenja, adresa, mesto, opština i država stanovanja i kontakt telefon, odnosno elektronska adresa.\nPodaci kojima se određuje obrazovni status učenika, odnosno studenta jesu: podaci o upisanoj srednjoj školi, odnosno visokoškolskoj ustanovi, trajanju obrazovanja, odnosno studijskom programu, upisanom razredu, odnosno godini studija, godini upisa, statusu, postignutom uspehu, položenim standardizovanim testovima, izrečenim vaspitno-disciplinskim, odnosno disciplinskim merama, a za učenike i podaci o učešću na takmičenjima i jeziku na kome na kome se ostvaruje vaspitni rad.\nPodaci kojima se određuje socijalni status učenika, odnosno studenta jesu: podaci o stanju porodice (broj članova porodičnog domaćinstva, da li su roditelji živi, njihov obrazovni nivo, zaposlenje, prihod, primanja socijalne pomoći i podaci o pripadnosti osetljivoj društvenoj grupi), podaci o korišćenju prava na smeštaj, ishranu i vaspitni rad i o izdatoj učeničkoj, odnosno studentskoj legitimaciji, odnosno elektronskoj kartici, podaci o korišćenju učeničkog, odnosno studentskog kredita i stipendije i stipendije za izuzetno nadarene učenike i studente.\nPodaci kojima se određuje zdravstveni status učenika, odnosno studenta jesu podaci o zdravstvenom statusu učenika, odnosno studenta koje unosi izabrani lekar nadležne zdravstvene ustanove, na osnovu kojih se vrši procena potreba za pružanjem dodatne vaspitno-obrazovne, zdravstvene ili socijalne podrške, odnosno za ostvarivanje prava na oporavak.\nEvidencija o zaposlenima\nEvidenciju o zaposlenima čine sledeći podaci: ime i prezime, jedinstveni matični broj građana, pol, datum rođenja, mesto, opština i država rođenja, adresa, mesto, opština i država stanovanja, kontakt telefon, nivo i vrsta obrazovanja, podaci o stručnom usavršavanju, podaci o državljanstvu, psihičkoj, fizičkoj i zdravstvenoj sposobnosti za rad sa učenicima, odnosno studentima i proveri tih sposobnosti, podatak o neosuđivanosti, podatak o poznavanju jezika na kome se izvodi vaspitni rad, podaci o vrsti radnog odnosa, odnosno angažovanja i stažu osiguranja, podaci o stručnom ispitu i licenci, podaci o zaduženjima, plati i učešću u radu organa ustanove.\nNačin prikupljanja podataka za evidencije o učenicima i studentima\nPodaci u evidencijama prikupljaju se na osnovu dokumentacije koju, na zahtev učenika, njegovog roditelja ili staratelja, odnosno studenta izdaju nadležni organi, a u svrhu ostvarivanja prava iz oblasti učeničkog i studentskog standarda.\nNaročito osetljivi podaci obrađuju se uz pristanak lica koji se daje u pismenom obliku, u skladu sa zakonom kojim se uređuje zaštita podataka o ličnosti.\nPrikupljeni podaci čine osnov za vođenje evidencija u ustanovi, odnosno Ministarstvu, u okviru jedinstvenog informacionog sistema prosvete, prema zakonu kojim se uređuju osnove sistema obrazovanja i vaspitanja.\nU pogledu vođenja evidencija primenjuje se zakon kojim se uređuje zaštita podataka o ličnosti.\nPodatke o ustanovi, odnosno drugoj organizaciji koja obavlja pojedine poslove iz delatnosti učeničkog i studentskog standarda za potrebe vođenja registra ustanova i drugih organizacija prikuplja Ministarstvo.\nPodatke o učenicima, odnosno studentima – za evidenciju za ostvarivanje prava na smeštaj, ishranu, odmor i oporavak, a za učenika i za vaspitni rad, prikuplja ustanova i dostavlja Ministarstvu podatke o broju korisnika.\nPodatke o učenicima, odnosno studentima – za evidenciju o odobrenim učeničkim i studentskim kreditima i stipendijama i stipendijama za izuzetno nadarene učenike i studente prikuplja Ministarstvo, odnosno odgovarajuća poslovna banka, koja ih u skladu sa zaključenim ugovorom dostavlja Ministarstvu.\nPodatke o zaposlenima prikuplja ustanova i dostavlja Ministarstvu podatke o broju zaposlenih i lične podatke o vaspitačima i stručnim saradnicima ─ psiholozima i pedagozima za potrebe vođenja registra vaspitača, psihologa i pedagoga.\nU postupku ostvarivanja prava iz oblasti učeničkog i studentskog standarda zabranjeno je objavljivati javno na rang listi sledeće lične podatke o učenicima, odnosno studentima: jedinstveni matični broj građana učenika i studenata, adrese njihovog stanovanja, brojeve telefona, kao i naročito osetljive podatke o učenicima, odnosno studentima.\nUpravljanje i raspolaganje imovinom koju koriste ustanove čiji je osnivač Republika Srbija, autonomna pokrajina ili jedinica lokalne samouprave uređuje se posebnim zakonom kojim se uređuje javna svojina.\nIV ORGANI USTANOVA\nOrgani ustanove jesu: direktor i upravni odbor.\nDom učenika i učenički centar pored organa iz stava 1. ovog člana imaju i pedagoško veće, kao stručni organ.\nU ustanovi čiji je osnivač drugo pravno ili fizičko lice uslovi za imenovanje upravnog odbora, njegov mandat i sastav, kao i uslovi za direktora, njegov mandat i razlozi za prestanak dužnosti, uređuju se osnivačkim aktom i statutom ustanove.\nU pogledu nadležnosti upravnog odbora i direktora u ustanovi iz stava 3. ovog člana shodno se primenjuju odredbe ovog zakona koje se odnose na ustanove čiji je osnivač Republika Srbija, autonomna pokrajina i jedinica lokalne samouprave.\nOrgani ustanove čiji je osnivač Republika Srbija, autonomna pokrajina i jedinica lokalne samouprave\nPredsednika i članove upravnog odbora ustanove imenuje i razrešava osnivač.\nUpravni odbor ustanove čiji je osnivač Republika Srbija imenuje i razrešava Vlada.\nU ustanovama učeničkog i studentskog standarda čije je sedište na teritoriji jedinice lokalne samouprave u kojoj je jezik nacionalne manjine u službenoj upotrebi, prilikom imenovanja i razrešenja predsednika i članova upravnog odbora, primenjuju se i relevantne odredbe zakona kojim se uređuju nadležnosti nacionalnih saveta nacionalnih manjina.\nPostupak imenovanja predsednika i članova upravnog odbora pokreće se najkasnije tri meseca pre isteka mandata predsednika i članova upravnog odbora.\nU upravni odbor ustanove ne može biti imenovano lice:\n1) koje je na funkciji u državnom organu, organu teritorijalne autonomije ili organu jedinice lokalne samouprave, odnosno čiji su poslovi nespojivi sa obavljanjem poslova u upravnom odboru ustanove;\n2) koje je već imenovano u organ upravljanja druge ustanove učeničkog i studentskog standarda;\n3) koje je osuđivano pravnosnažnom presudom za krivično delo za koje je izrečena bezuslovna kazna zatvora u trajanju od najmanje šest meseci;\n4) kome je izrečena mera zaštite od nasilja u porodici;\n5) u drugim slučajevima u skladu sa zakonom.\nPredsednik i članovi upravnog odbora ustanove nemaju pravo na naknadu.\nUpravni odbor ustanova učeničkog standarda\nUpravni odbor doma učenika, odnosno učeničkog centra ima sedam članova uključujući i predsednika, od kojih su tri predstavnici osnivača, dva predstavnici roditelja, odnosno staratelja učenika i dva predstavnici zaposlenih u ustanovi.\nUpravni odbor učeničkog odmarališta i učeničkog kulturnog centra ima pet članova uključujući i predsednika, od kojih su tri predstavnici osnivača i dva predstavnici zaposlenih u ustanovi.\nPredstavnike roditelja, odnosno staratelja učenika predlaže pedagoško veće ustanove.\nPredstavnike zaposlenih u ustanovi predlažu reprezentativni sindikati ustanove.\nU ustanovi u kojoj nije organizovan reprezentativni sindikat predstavnike zaposlenih predlažu zaposleni većinom glasova ukupnog broja zaposlenih.\nUpravni odbor ustanova studentskog standarda\nUpravni odbor studentskog centra, odnosno studentskog odmarališta, čiji su smeštajni kapaciteti do 1500 mesta, ima devet članova uključujući i predsednika, od kojih su četiri predstavnici osnivača, jedan predstavnik univerziteta iz sedišta ustanove, dva predstavnici studenata i dva predstavnici zaposlenih u ustanovi.\nUpravni odbor studentskog centra čiji je smeštajni kapacitet preko 1500 mesta ima 13 članova uključujući i predsednika, od kojih su pet predstavnici osnivača, dva predstavnici univerziteta iz sedišta ustanove, tri predstavnici studenata i tri predstavnici zaposlenih u ustanovi.\nUpravni odbor studentskog kulturnog centra i doma kulture ima devet članova uključujući i predsednika, od kojih su četiri predstavnici osnivača, jedan predstavnik univerziteta iz sedišta ustanove, dva predstavnici studenata i dva predstavnici zaposlenih u ustanovi.\nPredstavnike univerziteta predlaže univerzitet čiji je osnivač Republika Srbija, u skladu sa opštim aktom univerziteta.\nPredstavnike studenata predlaže studentski parlament univerziteta iz stava 4. ovog člana, iz reda korisnika usluga ustanove, na sednici studentskog parlamenta univerziteta.\nPredstavnike zaposlenih predlažu reprezentativni sindikati ustanove.\nUpravni odbor ustanove:\n1) donosi statut i druge opšte akte ustanove;\n2) donosi razvojni plan i godišnji plan rada i usvaja izveštaje o njihovom ostvarivanju;\n3) donosi finansijski plan ustanove;\n4) usvaja godišnji plan javnih nabavki ustanove;\n5) usvaja izveštaj o poslovanju i završni račun;\n6) podnosi osnivaču izveštaj o poslovanju;\n7) raspisuje konkurs, obrazuje konkursnu komisiju i daje predlog za imenovanje direktora ustanove;\n8) odlučuje o pravima, obavezama i odgovornostima direktora;\n9) razmatra rezultate rada i preduzima mere za poboljšanje uslova i rezultata rada ustanove;\n10) obrazuje drugostepenu disciplinsku komisiju;\n11) obavlja i druge poslove u skladu sa zakonom, aktom o osnivanju i statutom.\nPored akata iz stava 1. ovog člana upravni odbor doma učenika, odnosno učeničkog centra donosi i program vaspitnog rada.\nRadom upravnog odbora rukovodi predsednik.\nUpravni odbor donosi odluke većinom glasova ukupnog broja članova.\nSednici upravnog odbora prisustvuje i učestvuje u radu predstavnik reprezentativnog sindikata u ustanovi, bez prava odlučivanja.\nRad upravnog odbora uređuje se poslovnikom.\nRazrešenje predsednika i članova upravnog odbora\nOsnivač ustanove razrešiće, pre isteka mandata, pojedine članove, uključujući i predsednika ili upravni odbor u celini:\n2) ako član upravnog odbora neopravdano odsustvuje sa sednica ili nesavesnim radom onemogućava rad upravnog odbora;\n3) ako u postupku preispitivanja akta o imenovanju utvrdi nepravilnosti;\n4) ako ovlašćeni predlagač pokrene inicijativu za razrešenje člana upravnog odbora zbog prestanka osnova po kojem je imenovan u upravni odbor;\n5) ako upravni odbor donosi nezakonite odluke ili ne donosi odluke koje je na osnovu zakona i statuta dužan da donosi;\n6) u drugim slučajevima u skladu sa zakonom.\nNovoimenovanom članu upravnog odbora mandat traje do isteka mandata upravnom odboru u celini.\nZa direktora ustanove može biti imenovano lice koje je steklo visoko obrazovanje na studijama drugog stepena (master akademske studije, specijalističke akademske studije ili specijalističke strukovne studije) ili lice koje je steklo visoko obrazovanje na osnovnim studijama na fakultetu u trajanju od najmanje četiri godine, a koje je u pogledu prava koja iz njega proizlaze izjednačeno sa akademskim nazivom master.\nZa direktora doma učenika, učeničkog centra, učeničkog odmarališta, studentskog centra i studentskog odmarališta može biti imenovano lice koje osim uslova iz stava 2. ovog člana ima i najmanje pet godina rada sa visokim obrazovanjem.\nZa direktora učeničkog kulturnog centra, studentskog kulturnog centra i doma kulture može biti imenovano lice koje osim uslova iz stava 2. ovog člana ima i najmanje pet godina rada u oblasti obrazovanja ili kulture.\nZa direktora ne može biti imenovano lice:\n1) koje je pravnosnažnom presudom osuđeno za krivično delo za koje je izrečena bezuslovna kazna zatvora u trajanju od najmanje tri meseca ili koje je osuđeno za: krivično delo nasilje u porodici, oduzimanje maloletnog lica, zapuštanje i zlostavljanje maloletnog lica ili rodoskrvnjenje; za krivično delo primanja mita ili davanja mita; za krivično delo iz grupe krivičnih dela protiv polne slobode, protiv pravnog saobraćaja i protiv čovečnosti i drugih dobara zaštićenih međunarodnim pravom, bez obzira na izrečenu krivičnu sankciju, ni lice za koje je, u skladu sa zakonom, utvrđeno diskriminatorno ponašanje;\n2) kome je izrečena mera zaštite od nasilja u porodici.\nO pravima, obavezama i odgovornostima direktora odlučuje upravni odbor ustanove, u skladu sa ovim zakonom i statutom ustanove.\nDirektora ustanove imenuje osnivač posle sprovedenog javnog konkursa.\nDirektora ustanove čiji je osnivač Republika Srbija imenuje i razrešava Vlada.\nU ustanovama učeničkog i studentskog standarda čije je sedište na teritoriji jedinice lokalne samouprave u kojoj je jezik nacionalne manjine u službenoj upotrebi, prilikom imenovanja i razrešenja direktora, primenjuju se i relevantne odredbe zakona kojim se uređuju nadležnosti nacionalnih saveta nacionalnih manjina.\nJavni konkurs za imenovanje direktora oglašava se u „Službenom glasniku Republike Srbije“ ili u jednom dnevnom glasilu koje izlazi na celoj teritoriji Republike Srbije.\nJavni konkurs za imenovanje direktora raspisuje upravni odbor ustanove najkasnije tri meseca pre isteka mandata direktora.\nUpravni odbor ustanove obrazuje konkursnu komisiju (u daljem tekstu: komisija), koju čine: predsednik i dva člana. Predsednik i članovi komisije imaju zamenike, koji ih zamenjuju u slučaju odsutnosti.\nPredsednik komisije bira se iz reda predstavnika osnivača u upravnom odboru, a jedan član je iz reda predstavnika zaposlenih u upravnom odboru.\nPo sprovedenom javnom konkursu, komisija sačinjava listu kandidata koji ispunjavaju uslove za imenovanje, daje mišljenje o svakom kandidatu i listu sa mišljenjem dostavlja upravnom odboru ustanove.\nAko komisija ne sačini listu kandidata ili ne dostavi mišljenje o kandidatima upravnom odboru u roku od 30 dana od dana zaključenja konkursa, upravni odbor obrazuje novu komisiju.\nUpravni odbor ustanove, na osnovu dostavljene liste i mišljenja o svim kandidatima, daje predlog za imenovanje jednog kandidata i dostavlja osnivaču mišljenje o tom kandidatu.\nKada je osnivač ustanove Republika Srbija, predlog i mišljenje iz stava 10. ovog člana dostavlja se Vladi preko Ministarstva.\nAko se odluka o imenovanju direktora ne donese u roku od tri meseca od dana zaključenja javnog konkursa, raspisuje se novi javni konkurs.\nNadležnost i odgovornost direktora\nDirektor je odgovoran za zakonitost rada i za uspešno obavljanje delatnosti ustanove.\nDirektor za svoj rad odgovara upravnom odboru i osnivaču.\n1) zastupa i predstavlja ustanovu;\n2) donosi akt o organizaciji i sistematizaciji poslova u ustanovi;\n3) odlučuje o korišćenju sredstava u skladu sa zakonom i odgovara za odobravanje i namensko korišćenje sredstava utvrđenih finansijskim planom ustanove;\n4) stara se o ostvarivanju razvojnog plana ustanove;\n5) stara se o obimu i kvalitetu ostvarivanja vaspitnog programa;\n6) stara se o ostvarivanju godišnjeg plana rada ustanove;\n7) stara se o osiguranju kvaliteta i unapređenju rada ustanove;\n8) stara se o blagovremenom obaveštavanju zaposlenih, stručnih organa i upravnog odbora o svim pitanjima od interesa za rad ustanove i tih organa;\n9) predlaže upravnom odboru odluke iz njegove nadležnosti i stara se o njihovom sprovođenju;\n10) preduzima mere radi izvršavanja naloga inspektora iz člana 91. ovog zakona, prosvetnog savetnika, kao i drugih inspekcijskih organa;\n11) podnosi izveštaj o svom radu upravnom odboru;\n12) podnosi izveštaj o radu ustanove upravnom odboru i Ministarstvu;\n13) sarađuje sa roditeljima, odnosno starateljima učenika, drugim ustanovama i organizacijama i organima jedinice lokalne samouprave;\n14) saziva sednice pedagoškog veća i rukovodi tim sednicama, bez prava odlučivanja;\n15) obavlja i druge poslove u skladu sa zakonom i opštim aktom ustanove.\nKada je osnivač ustanove Republika Srbija, odnosno kada se ustanova finansira iz budžeta Republike Srbije, Ministarstvo daje saglasnost na akt iz stava 3. tačka 2) ovog člana.\nOsnivač može da razreši direktora dužnosti pre isteka mandata:\n1) ako je konačnim aktom nadležnog organa utvrđeno da je ustanova, odnosno direktor odgovoran za prekršaj iz ovog zakona, privredni prestup ili krivično delo u vršenju dužnosti;\n2) ako je nadležni organ utvrdio da direktor ne preduzima mere za ostvarivanje planova i programa ustanove;\n3) ako direktor ne postupi po nalogu, odnosno meri nadležnog organa za otklanjanje utvrđenih nedostataka i nepravilnosti;\n4) ako nadležni organ utvrdi da direktor raspolaže sredstvima ustanove, poslovnim prostorom, opremom i imovinom ustanove na nezakonit način;\n5) ako direktor predlaganjem nezakonitih odluka, nepotpunim i neblagovremenim informisanjem, ometanjem sazivanja sednica upravnog odbora ili sazivanjem sednica suprotno poslovniku upravnog odbora ometa rad upravnog odbora i zaposlenih;\n6) ako direktor ne preduzima odgovarajuće mere prema vaspitaču, stručnom saradniku odnosno drugom zaposlenom u ustanovi koji ne izvršava svoje radne obaveze, fizički kažnjava ili vređa ličnost učenika ili studenta;\n7) ako se u ustanovi vodi evidencija i izdaju isprave suprotno zakonu;\n8) ako ustanova ne obezbedi čuvanje propisane evidencije i dokumentacije;\n9) ako ustanova zasnuje radni odnos sa vaspitačem, stručnim saradnikom i drugim zaposlenim suprotno zakonu;\n10) ako ustanova ne sprovodi mere bezbednosti i zaštite učenika, odnosno studenata i zaposlenih;\n11) ako se u toku mandata utvrdi da direktor ne ispunjava uslove iz člana 53. ovog zakona;\n12) ako upravni odbor ne prihvati godišnji izveštaj direktora o radu ustanove;\n13) ako direktor svojim postupcima onemogućava ostvarivanje prava zaposlenih ili je doprineo da se poremete odnosi u ustanovi;\n14) ako direktor svojim nesavesnim radom ili prekoračenjem ovlašćenja ustanovi nanese štetu u većem obimu;\n15) ako direktor ne ostvaruje rezultate rada, odnosno nema potrebna znanja i sposobnosti za obavljanje dužnosti direktora;\n16) u drugim slučajevima utvrđenim zakonom.\nPrava direktora ustanove po prestanku dužnosti\nDirektor ustanove kome je prestala dužnost, a zasnovao je radni odnos na neodređeno vreme u toj ustanovi, raspoređuje se na slobodno radno mesto koje odgovara stepenu i vrsti njegovog obrazovanja.\nAko nema slobodnog radnog mesta, direktoru prestaje radni odnos uz isplatu otpremnine, u skladu sa zakonom.\nDirektoru ustanove koji je razrešen dužnosti direktora, a zasnovao je radni odnos na određeno vreme u toj ustanovi, prestaje radni odnos danom dostavljanja rešenja o razrešenju.\nVršioca dužnosti direktora ustanove imenuje osnivač do imenovanja direktora, ako direktoru ustanove prestane dužnost, a nije raspisan konkurs ili nije okončan postupak po raspisanom konkursu ili u drugim slučajevima kada ustanova nema direktora.\nVršiocu dužnosti direktora ustanove miruje radni odnos na radnom mestu sa koga je imenovan, za vreme dok obavlja tu dužnost.\nPrava, obaveze i odgovornosti direktora ustanove odnose se i na vršioca dužnosti direktora.\nU domu učenika, odnosno učeničkom centru obrazuje se pedagoško veće kao stručni organ za ostvarivanje vaspitnog rada sa učenicima.\nPedagoško veće čine vaspitači i stručni saradnici koji ostvaruju vaspitni, odnosno stručni rad u domu učenika, odnosno učeničkom centru.\n1) stara se o osiguranju i unapređivanju kvaliteta vaspitnog rada ustanove;\n2) predlaže i prati ostvarivanje programa vaspitnog rada;\n3) vrednuje rezultate rada vaspitača i stručnih saradnika;\n4) prati i utvrđuje rezultate rada učenika;\n5) pohvaljuje i nagrađuje učenike;\n6) odlučuje po žalbi na odluku disciplinske komisije;\n7) predlaže članove upravnog odbora iz reda roditelja odnosno staratelja učenika;\n8) rešava druga stručna pitanja vaspitnog rada.\nDirektor saziva i rukovodi sednicama pedagoškog veća.\nNačin rada i odlučivanja pedagoškog veća uređuje se statutom ustanove.\nV ZAPOSLENI U USTANOVI\nVaspitači i stručni saradnici\nVaspitni rad sa učenicima u domu učenika, odnosno učeničkom centru, ostvaruje vaspitač.\nStručne poslove u domu učenika, odnosno učeničkom centru obavljaju stručni saradnik – psiholog (u daljem tekstu: psiholog) i stručni saradnik – pedagog (u daljem tekstu: pedagog).\nZavisno od potreba ustanove i programa koji se ostvaruje stručne poslove u domu učenika, učeničkom centru, odnosno drugoj ustanovi učeničkog i studentskog standarda mogu da obavljaju i drugi stručni saradnici: bibliotekar, medijatekar, zdravstveni radnik, defektolog, sociolog, animator kulturnih programa, animator sportskih aktivnosti i animator rekreativnih aktivnosti.\nStručni saradnik – asistent angažuje se radi sveobuhvatne podrške i pomoći učeniku, odnosno studentu iz osetljivih društvenih grupa, radi uključivanja u obrazovno-vaspitni sistem.\nPoslove vaspitača i stručnog saradnika iz st. 1. i 2. ovog člana može da obavlja lice koje je steklo odgovarajuće visoko obrazovanje na studijama drugog stepena (master akademske studije, specijalističke akademske studije ili specijalističke strukovne studije) ili lice koje je steklo visoko obrazovanje na osnovnim studijama na fakultetu u trajanju od najmanje četiri godine, a koje je u pogledu prava koja iz njega proizlaze izjednačeno sa akademskim nazivom master.\nVaspitni rad i stručni poslovi u domu učenika, odnosno učeničkom centru ostvaruju se u toku školske godine.\nU okviru nedeljnog punog radnog vremena vaspitač, psiholog i pedagog imaju normu od najmanje 30 sati neposrednog rada sa učenicima.\nBliže uslove u pogledu vrste obrazovanja vaspitača i stručnog saradnika iz st. 1. i 2. ovog člana i uslove i kriterijume za izbor stručnog saradnika – asistenta, kao i pedagošku normu vaspitača i psihologa i pedagoga, propisuje ministar.\nZadatak vaspitača, psihologa i pedagoga\nZadatak vaspitača jeste da svojim stručnim znanjem i radom osigura ostvarivanje programa vaspitnog rada, uvažavajući potrebe učenika.\nU ustanovi se obezbeđuje vaspitni rad u toku dana i noćno dežurstvo.\nZadatak psihologa, odnosno pedagoga jeste da svojim stručnim znanjem, savetodavnim i drugim oblicima rada unapređuje vaspitni rad u ustanovi, pruža stručnu pomoć učenicima i podršku vaspitačima i da sarađuje sa roditeljima, odnosno starateljima učenika po pitanjima koja su od značaja za obrazovanje i vaspitanje učenika.\nProgram rada psihologa i pedagoga propisuje ministar.\nOpšti uslovi za zasnivanje radnog odnosa\nU radni odnos može da bude primljeno lice pod uslovima propisanim zakonom, i ako:\n1) ima odgovarajuće obrazovanje u skladu sa zakonom i opštim aktom ustanove;\n2) ima psihičku, fizičku i zdravstvenu sposobnost za rad sa učenicima, odnosno studentima;\n3) nije osuđivano pravnosnažnom presudom za krivično delo za koje je izrečena bezuslovna kazna zatvora u trajanju od najmanje šest meseci i za koje nije, u skladu sa zakonom, utvrđeno diskriminatorno ponašanje.\nKada se vaspitni rad ostvaruje na jeziku nacionalne manjine, osim uslova iz stava 1. ovog člana, vaspitač mora da ima i dokaz o znanju jezika na kome se ostvaruje vaspitni rad.\nDokaz o ispunjenosti uslova iz stava 1. tačka 3) ovog člana pribavlja ustanova.\nUslovi iz stava 1. ovog člana dokazuju se prilikom prijema u radni odnos i proveravaju se u toku rada.\nZaposlenom prestaje radni odnos ako se u toku trajanja radnog odnosa utvrdi da ne ispunjava uslove iz stava 1. ovog člana ili ako odbije da se podvrgne lekarskom pregledu.\nUslovi za rad vaspitača, psihologa i pedagoga\nPoslove vaspitača, psihologa i pedagoga može da obavlja lice koje ispunjava uslove za zasnivanje radnog odnosa iz člana 62. ovog zakona i koje ima dozvolu za rad (u daljem tekstu: licenca).\nBez licence poslove vaspitača, psihologa i pedagoga može da obavlja:\n2) lice sa radnim iskustvom stečenim van ustanove, pod uslovima i na način koji je utvrđen za pripravnike;\n3) lice koje je zasnovalo radni odnos na određeno vreme radi zamene odsutnog zaposlenog.\nLice iz stava 2. tač. 1) i 2) ovog člana može da obavlja poslove vaspitača, psihologa i pedagoga bez licence, najduže dve godine od dana zasnivanja radnog odnosa u ustanovi.\nVaspitač, psiholog i pedagog – pripravnik\nPripravnik, u smislu ovog zakona, jeste lice koje prvi put u tom svojstvu zasniva radni odnos u ustanovi, na određeno ili neodređeno vreme i osposobljava se za samostalan vaspitni, odnosno stručni rad vaspitača, psihologa ili pedagoga, savladavanjem programa za uvođenje u posao i polaganjem ispita za licencu.\nPripravnički staž traje najduže dve godine od dana zasnivanja radnog odnosa.\nZa vreme trajanja pripravničkog staža, radi savladavanja programa za uvođenje u posao vaspitača, psihologa, odnosno pedagoga, ustanova pripravniku određuje mentora.\nPripravnik koji savlada program uvođenja u posao vaspitača, psihologa, odnosno pedagoga ima pravo na polaganje ispita za licencu, posle navršenih godinu dana rada.\nPripravniku u radnom odnosu na neodređeno vreme, koji u roku od dve godine od dana zasnivanja radnog odnosa ne položi ispit za licencu – prestaje radni odnos. Pripravniku u radnom odnosu na određeno vreme svojstvo pripravnika prestaje nakon položenog ispita za licencu, a radni odnos – istekom vremena na koje je primljen u radni odnos.\nProgram uvođenja u posao vaspitača, psihologa i pedagoga, program ispita za sticanje licence, način polaganja ispita, jezik na kome se polaže ispit, troškove polaganja ispita, sastav i način rada komisije Ministarstva pred kojom se polaže ispit za licencu, propisuje ministar.\nLicenca i registar vaspitača, psihologa i pedagoga\nLicenca je javna isprava.\nMinistarstvo izdaje licencu i vodi registar vaspitača, psihologa i pedagoga kojima je izdata licenca. U registar se unose i podaci o oduzimanju licence.\nSadržaj i način vođenja registra, kao i obrazac licence – propisuje ministar.\nMinistarstvo je dužno da u roku od 60 dana od dana položenog ispita izda licencu licu koje je položilo ispit za licencu.\nLicenca se oduzima vaspitaču, psihologu ili pedagogu:\n1) koji je tokom obavljanja poslova osuđen za krivično delo iz grupe krivičnih dela protiv službene dužnosti ili za krivično delo iz grupe krivičnih dela protiv polne slobode i protiv pravnog saobraćaja;\n2) kome je otkazan ugovor o radu zbog povrede zabrane iz čl. 36-38. ovog zakona.\nRešenje ministra o oduzimanju licence konačno je u upravnom postupku.\nLice kome je oduzeta licenca nema pravo na njeno ponovno izdavanje niti na rad u ustanovi.\nOduzeta licenca vraća se Ministarstvu preko ustanove.\nUstanova ima obavezu da odmah dostavi Ministarstvu dokaz o osnovu za oduzimanje licence vaspitača, psihologa ili pedagoga zaposlenog u ustanovi.\nZaposleni su dužni da se stručno usavršavaju u toku rada kada to zahteva potreba procesa rada.\nStručno usavršavanje zaposlenih planira direktor ustanove.\nVaspitač, psiholog i pedagog dužni su da se stalno stručno usavršavaju.\nPrava, obaveze i odgovornosti zaposlenih u ustanovi\nU pogledu prava, obaveza i odgovornosti zaposlenih u ustanovi primenjuje se zakon kojim se uređuju radni odnosi, ako ovim zakonom nije drugačije određeno.\nO pojedinačnim pravima, obavezama i odgovornostima zaposlenih u ustanovi odlučuje direktor ustanove, u skladu sa zakonom, kolektivnim ugovorom i ugovorom o radu.\nVII FINANSIRANJE PRAVA UČENIKA I STUDENATA\nSredstva za ostvarivanje prava u oblasti učeničkog i studentskog standarda\nSredstva za ostvarivanje prava u oblasti učeničkog i studentskog standarda obezbeđuju se u budžetu Republike Srbije, u skladu sa zakonom.\nSredstva za ostvarivanje prava na smeštaj i ishranu\nUčenik, njegov roditelj ili staratelj, odnosno student, učestvuje u finansiranju dela troškova smeštaja i ishrane.\nStudent strani državljanin koji koristi usluge smeštaja i ishrane plaća ekonomsku cenu troškova smeštaja i ishrane, ukoliko nije drugačije određeno međunarodnim ugovorom, odnosno ukoliko ne postoji reciprocitet.\nStudent strani državljanin koji boravi na stručnoj praksi po osnovu međunarodne razmene, plaća deo troškova smeštaja i ishrane.\nVisinu troškova smeštaja i ishrane, kao i visinu učešća u troškovima smeštaja i ishrane učenika, odnosno studenta i studenta stranog državljanina koji boravi na stručnoj praksi po osnovu međunarodne razmene, propisuje ministar.\nVIII FINANSIRANJE RADA USTANOVA\nUstanova stiče sredstva za obavljanje delatnosti, u skladu sa zakonom i statutom, iz sledećih izvora:\n1) iz sredstava koja obezbeđuje osnivač;\n2) učešćem učenika, njegovog roditelja ili staratelja, odnosno studenta u troškovima smeštaja i ishrane;\n3) iz donacija, poklona i zaveštanja;\n4) obavljanjem druge delatnosti i pružanjem usluga u skladu sa ovim zakonom;\n5) iz drugih izvora, u skladu sa zakonom.\nSredstva koja se obezbeđuju u budžetu Republike Srbije\nUstanovama učeničkog i studentskog standarda koje su obuhvaćene aktom o mreži ustanova iz člana 25. ovog zakona obezbeđuju se sredstva u budžetu Republike Srbije za:\n1) nadoknadu materijalnih troškova i pripadajućih zavisnih troškova;\n2) zarade i druga pripadajuća davanja;\n3) tekuće održavanje zgrada i objekata;\n4) investicije, odnosno unapređenje infrastrukture ustanova.\nFinansiranje delatnosti obezbeđuje se kroz cenu usluge.\nMinistar utvrđuje bliže uslove i način utvrđivanja cene usluga iz stava 2. ovog člana.\nUstanovama u kojima se obezbeđuje smeštaj, ishrana, odmor i oporavak učenika, odnosno studenata, naknada materijalnih troškova obezbeđuje se kroz cenu usluge.\nUstanovama u kojima se obezbeđuju prava učenika, odnosno studenata na kulturne i umetničke aktivnosti i informisanje, naknada materijalnih troškova obezbeđuje se na osnovu kriterijuma koje propisuje ministar.\nAkt o organizaciji i sistematizaciji poslova\nMinistarstvo daje saglasnost na akt o organizaciji i sistematizaciji poslova u ustanovi čiji je osnivač Republika Srbija, autonomna pokrajina ili jedinica lokalne samouprave i donosi rešenje o broju i strukturi zaposlenih u ustanovi čiji se rad finansira iz budžeta Republike Srbije.\nPored rešenja iz stava 1. ovog člana, Ministarstvo donosi rešenje o broju i strukturi zaposlenih u drugim ustanovama koje obavljaju poslove u oblasti učeničkog standarda (zaposleni u domu učenika u srednjoj školi sa domom i drugom domu učenika), čiji se rad finansira iz budžeta Republike Srbije.\nRešenje iz st. 1. i 2. ovog člana donosi se u skladu sa propisom kojim se uređuju normativi i standardi za obavljanje delatnosti ustanove iz člana 26. stav 8. ovog zakona.\nIX FINANSIRANJE PROGRAMA STUDENTSKIH UDRUŽENJA\nZa realizaciju programa, odnosno delova programa studentskih udruženja (akademska kulturno-umetnička društva, zdravstveno-potporna udruženja, savezi studenata, studentske unije, studentske radio i televizije, studentski izdavački centri, univerzitetski sportski savezi, sportska društva i dr.), Ministarstvo dodeljuje dotacije po raspisanom javnom konkursu i zaključenom ugovoru, u skladu sa zakonom kojim se uređuje rad udruženja.\nPravo na dotacije iz stava 1. ovog člana imaju studentska udruženja za realizaciju programa ili delova programa kojima se obezbeđuje informisanje, ostvarivanje kulturno-umetničkih, kulturno-zabavnih, sportsko-rekreativnih i drugih aktivnosti od opšteg interesa za studente.\nUdruženja iz stava 1. ovog člana podnose godišnji izveštaj Ministarstvu o realizaciji programa i načinu korišćenja sredstava iz budžeta Republike Srbije.\nTradicionalnim studentskim udruženjima čiji su osnivači univerziteti koje je osnovala Republika Srbija, iz budžeta Republike Srbije obezbeđuju se sredstva za finansiranje materijalnih troškova i zarade do dva zaposlena.\nX POVERAVANJE POSLOVA AUTONOMNOJ POKRAJINI VOJVODINI\nNa teritoriji Autonomne Pokrajine Vojvodine poslove utvrđene članom 25. stav 3. (mreža ustanova), članom 28. stav 2. (dozvola za rad ustanove), članom 30. stav 3. (zabrana rada), članom 33. stav 1. (registar ustanova), članom 40. stav 4. (razvojni plan ustanove), članom 45. stav 11. (podaci iz evidencije), članom 55. stav 3. tačka 12) – (izveštaj o radu ustanove), članom 55. stav 4. i članom 86. stav 1. (saglasnost na akt o organizaciji i sistematizaciji poslova u ustanovi čiji je osnivač autonomna pokrajina i jedinica lokalne samouprave), članom 90. stav 2. (nadzor nad zakonitošću rada) i članom 91. (inspekcijski nadzor) obavlja, preko svojih organa, Autonomna Pokrajina Vojvodina.\nPoslovi iz stava 1. ovog člana obavljaju se kao povereni.\nNadležni pokrajinski organi sarađuju sa Ministarstvom u obavljanju poslova iz stava 1. ovog člana.\nMinistarstvo ima prema nadležnim pokrajinskim organima u pogledu poverenih poslova državne uprave iz stava 1. ovog člana prava i dužnosti propisane zakonom kojim se uređuje državna uprava.\nXI USTANOVE ČIJI JE OSNIVAČ REPUBLIKA SRBIJA NA TERITORIJI AUTONOMNE POKRAJINE KOSOVO I METOHIJA\nDo prestanka funkcionisanja privremenog pravnog poretka uspostavljenog na osnovu Rezolucije Saveta bezbednosti UN broj 1244, na teritoriji Autonomne Pokrajine Kosovo i Metohija, nad ustanovama čiji je osnivač Republika Srbija, Vlada ima sva prava i obaveze osnivača, u skladu sa ovim zakonom.\nMinistarstvo vrši nadzor nad zakonitošću rada ustanova, kao i inspekcijski nadzor.\nU domu učenika, odnosno učeničkom centru, pored nadzora iz stava 2. ovog člana, Ministarstvo vrši i stručno-pedagoški nadzor.\nSanitarno-higijenski nadzor i kontrolu kvaliteta ishrane u ustanovama vrši Zavod za zdravstvenu zaštitu studenata i drugi nadležni organi.\nPoslove inspekcijskog nadzora vrši inspektor u Ministarstvu (u daljem tekstu: inspektor).\n1) vrši kontrolu postupanja ustanove u pogledu pridržavanja zakona, drugih propisa i opštih akata, osim kontrole koja se odnosi na stručno-pedagošku proveru rada ustanove;\n2) vrši kontrolu ispunjenosti uslova u pogledu prostora, opreme i potrebnih stručnih i drugih radnika za početak rada i obavljanje delatnosti ustanove i za proširenu delatnost ustanove;\n3) pregleda poslovne prostorije, objekte, postrojenja, uređaje, predmete i robu;\n4) naređuje merenja koja obavlja druga stručna organizacija kad ustanova sama ili preko druge stručne organizacije vrši merenja, a rezultati merenja pružaju osnov za to;\n5) saslušava i uzima izjave od odgovornih i zainteresovanih lica;\n6) preduzima mere radi ostvarivanja prava i obaveza učenika, njihovih roditelja i staratelja, studenata, vaspitača, stručnih saradnika i zaposlenih i direktora;\n7) vrši kontrolu postupka prijema u ustanovu i izdavanja učeničke i studentske legitimacije;\n8) vrši kontrolu vođenja propisane evidencije u ustanovi;\n9) vrši pregled opštih i pojedinačnih akata ustanove, faktura i dokumentacije na osnovu kojih su fakture obračunate i ispostavljene Ministarstvu.\nInspektor je ovlašćen da:\n1) naloži otklanjanje utvrđenih nepravilnosti i nedostataka i odredi rok za njihovo otklanjanje;\n2) naloži rešenjem izvršenje propisane mere koja je naložena, a nije izvršena;\n3) zabrani rešenjem sprovođenje radnji u ustanovi koje su suprotne ovom zakonu;\n4) privremeno zabrani rešenjem rad ustanove koja obavlja delatnost, a ne ispunjava zakonom propisane uslove u pogledu prostora, opreme i potrebnih stručnih i drugih radnika;\n5) podnese prijavu nadležnom organu za učinjeno krivično delo, privredni prestup, odnosno zahtev za pokretanje prekršajnog postupka;\n6) obaveštava drugi organ ako postoje razlozi za preduzimanje mera za koje je taj organ nadležan.\nInspektor obavlja i druge poslove u skladu sa zakonom.\nProtiv rešenja inspektora iz stava 3. tač. 2), 3) i 4) ovog člana ustanova može izjaviti žalbu ministru.\nRešenje ministra doneto po žalbi konačno je.\nUslovi za inspektora\nPoslove inspektora može da obavlja lice sa stečenim odgovarajućim visokim obrazovanjem, i to:\n1) lice koje je završilo osnovne akademske i master akademske studije u oblasti pravnih ili ekonomskih nauka;\n2) lice koje je steklo stručni naziv diplomirani pravnik, odnosno diplomirani ekonomista na osnovnim studijama na fakultetu u trajanju od najmanje četiri godine, koji je u pogledu prava koja iz njega proizlaze izjednačen sa akademskim nazivom master.\nLica iz stava 1. ovog člana moraju da imaju položen državni stručni ispit i najmanje pet godina rada u državnim organima, organima teritorijalne autonomije ili organima jedinica lokalne samouprave.\nObrazac legitimacije za inspektora propisuje ministar.\nStručno-pedagoški nadzor u domu učenika, odnosno učeničkom centru\nPoslove stručno-pedagoškog nadzora u domu učenika, odnosno učeničkom centru vrši prosvetni savetnik, u skladu sa zakonom kojim se uređuju osnove sistema obrazovanja i vaspitanja.\n1) vrednuje kvalitet rada i ostvarivanje razvojnog plana ustanove;\n2) savetuje i pruža stručnu pomoć vaspitaču, psihologu, pedagogu i direktoru radi poboljšanja kvaliteta njihovog rada i rada ustanove;\n3) savetuje i pruža stručnu pomoć ustanovi u obezbeđivanju zaštite učenika, odnosno studenata i zaposlenih od diskriminacije, nasilja i zlostavljanja;\n3) ostvaruje neposredni uvid u rad ustanove, vaspitača, psihologa, pedagoga i direktora;\n4) prisustvuje izvođenju vaspitnog rada u domu učenika;\n5) predlaže ustanovi, ministru i nadležnim organima preduzimanje neophodnih mera za otklanjanje nepravilnosti i nedostataka u obavljanju vaspitnog i stručnog rada i za njihovo unapređivanje.\nNačin vršenja stručno-pedagoškog nadzora\nNačin vršenja stručno-pedagoškog nadzora, merila za vrednovanje kvaliteta rada ustanove, način vrednovanja rada prosvetnog savetnika i obrazac legitimacije za prosvetnog savetnika propisuje ministar.\nXIII KAZNENE ODREDBE\nNovčanom kaznom od 100.000 do 1.000.000 dinara kazniće se za prekršaj ustanova ako:\n1) omogući učeniku, odnosno studentu korišćenje prava iz oblasti učeničkog ili studentskog standarda suprotno odredbama zakona;\n2) obavlja drugu delatnost bez saglasnosti osnivača (član 23);\n3) obavlja delatnost van sedišta ustanove u izdvojenoj radnoj jedinici koja nije odobrena dozvolom za rad ustanove (član 27);\n4) počne sa radom i obavljanjem delatnosti pre nego što se utvrdi da ispunjava uslove za početak rada (član 28);\n5) izvrši promenu naziva, sedišta, statusnu ili drugu promenu bez saglasnosti osnivača (član 29);\n6) ne propiše ili ne sprovodi mere, način i postupak zaštite i bezbednosti učenika, odnosno studenata i zaposlenih u ustanovi (član 34);\n7) ugrožava, omalovažava ili diskriminiše učenike, odnosno studente i zaposlene po bilo kom osnovu (član 36);\n8) dozvoli stranačko i versko organizovanje, delovanje ili korišćenje prostora ustanove u te svrhe suprotno odredbama ovog zakona (član 38),\n9) ne donese, odnosno Ministarstvu ne dostavi razvojni plan (član 40);\n9a) ne vodi propisanu evidenciju (član 45);\n9b) ukoliko javno na rang listi objavi sledeće lične podatke o učenicima, odnosno studentima: jedinstveni matični broj građana učenika i studenata, adresu njihovog stanovanja, broj telefona i naročito osetljive podatke o učenicima, odnosno studentima (član 45e).\n10) ne dostavi Ministarstvu dokaz o osnovu za oduzimanje licence vaspitača, psihologa ili pedagoga zaposlenog u ustanovi (član 67).\nNovčanom kaznom od 10.000 do 50.000 dinara kazniće se za prekršaj iz stava 1. ovog člana i direktor, kao odgovorno lice u ustanovi.\nNovčanom kaznom od 10.000 do 50.000 dinara kazniće se za prekršaj direktor ustanove:\n1) ako ne preduzme mere radi izvršavanja naloga inspektora i prosvetnog savetnika;\n2) primi u radni odnos zaposlenog koji ne ispunjava uslove propisane zakonom (član 62).\nVlada, odnosno nadležni organ autonomne pokrajine će, u roku od dve godine od dana stupanja na snagu ovog zakona, utvrditi mrežu ustanova učeničkog i studentskog standarda, u skladu sa članom 25. odnosno članom 88. ovog zakona.\nNacionalni prosvetni savet će u roku od godinu dana od dana stupanja na snagu ovog zakona propisati osnove vaspitnog programa.\nMinistar će u roku od godinu dana od dana stupanja na snagu ovog zakona doneti podzakonske akte, u skladu sa ovim zakonom.\nPodzakonski akti doneti do dana stupanja na snagu ovog zakona primenjuju se ako nisu u suprotnosti sa ovim zakonom, do donošenja propisa na osnovu ovog zakona.\nUstanova je dužna da, u roku od šest meseci od dana stupanja na snagu ovog zakona, usaglasi statut, organizaciju i način rada sa ovim zakonom.\nUstanova je dužna da, u roku od tri meseca od dana stupanja na snagu ovog zakona, propiše mere, način i postupak radi zaštite i bezbednosti učenika, odnosno studenata iz člana 34. ovog zakona.\nUstanova je dužna da, u roku od šest meseci od dana stupanja na snagu ovog zakona, donese pravila ponašanja u ustanovi iz člana 35. ovog zakona.\nUstanova je dužna da, u roku od šest meseci od dana stupanja na snagu ovog zakona, donese razvojni plan ustanove.\nDom učenika, odnosno učenički centar dužan je da, u roku od šest meseci od donošenja osnova vaspitnog programa od strane Nacionalnog prosvetnog saveta, donese program vaspitnog rada.\nUstanova koja je upisana u sudski registar po propisima koji su važili do dana stupanja na snagu ovog zakona dužna je da, u roku od godinu dana od stupanja na snagu podzakonskog akta iz člana 26. stav 8. ovog zakona, podnese zahtev za dobijanje dozvole za rad.\nOsnivač ustanove imenovaće upravni odbor ustanove u skladu sa ovim zakonom, po prestanku mandata ranije imenovanog upravnog odbora.\nUpravni odbor će raspisati konkurs i sprovesti postupak imenovanja direktora ustanove najmanje tri meseca pre isteka mandata direktora.\nVaspitač, psiholog, odnosno pedagog koji je do dana stupanja na snagu ovog zakona zasnovao radni odnos u domu učenika i ima položen stručni ispit po propisima iz oblasti obrazovanja i vaspitanja, smatra se da ima licencu od dana stupanja na snagu ovog zakona.\nVaspitaču, psihologu, odnosno pedagogu koji je položio ispit za licencu po zakonu koji uređuje osnove sistema obrazovanja i vaspitanja, priznaje se licenca za rad u domu učenika, odnosno učeničkom centru.\nVaspitač, psiholog, odnosno pedagog koji je zasnovao radni odnos u domu učenika pre stupanja na snagu ovog zakona, a nema položen stručni ispit po propisima iz oblasti obrazovanja i vaspitanja, niti licencu iz stava 2. ovog člana, ima obavezu da položi ispit za licencu u roku od dve godine od dana stupanja na snagu podzakonskog akta iz člana 64. stav 6. ovog zakona.\nVaspitaču i stručnom saradniku iz stava 3. ovog člana koji ne položi ispit za licencu u propisanom roku prestaje radni odnos.\nDanom stupanja na snagu ovog zakona počinje sa radom Republički fond za razvoj naučnog i umetničkog podmlatka, sa statusom i položajem, pravima i odgovornostima utvrđenim ovim zakonom i preuzima prava, obaveze i arhivu Republičke fondacije za razvoj naučnog i umetničkog podmlatka obrazovane Sporazumom Skupštine Socijalističke Republike Srbije, Republičke zajednice usmerenog obrazovanja, Republičke zajednice nauke i Republičke zajednice kulture o osnivanju Republičke fondacije za podsticanje razvoja obdarenih studenata i učenika za naučni i umetnički rad i njihovo zapošljavanje.\nIzbor organa Fonda, u skladu sa odredbama čl. 74-78. ovog zakona, izvršiće se u roku od 30 dana od dana stupanja na snagu ovog zakona.\nDanom stupanja na snagu ovog zakona prestaje da važi Zakon o učeničkom i studentskom standardu („Službeni glasnik RS“, br. 81/92, 49/93, 53/93 – dr. zakon, 67/93 – dr. zakon, 48/94 – dr. zakon i 101/05 – dr. zakon).\nZakona o učeničkom i studentskom standardu\n(„Sl. glasnik RS“, br. 55/2013)\nUčenici i studenti koji su ostvarili pravo na stipendiju za izuzetno nadarene učenike i studente, odnosno za razvoj naučnog i umetničkog podmlatka i koji imaju zaključene ugovore u skladu sa ranije važećim propisima, nastavljaju da koriste to pravo do završetka započetog školovanja, u skladu sa zaključenim ugovorom i propisom po kom su to pravo ostvarili.\nDanom stupanja na snagu ovog zakona prestaje sa radom Republički fond za razvoj naučnog i umetničkog podmlatka osnovan Zakonom o učeničkom i studentskom standardu („Službeni glasnik RS“, broj 18/10), a njegova prava, obaveze, predmete i arhivu preuzima Ministarstvo.\nMinistar će u roku od tri meseca od dana stupanja na snagu ovog zakona doneti podzakonske akte, u skladu sa ovim zakonom.\nTags: ishrana, kredit, smeštaj, standard, studentski kredit\nhttps://www.overa.rs/wp-content/uploads/2012/07/overa_logo4.png 0 0 ljuban https://www.overa.rs/wp-content/uploads/2012/07/overa_logo4.png ljuban2014-05-14 21:00:462014-07-06 11:14:05Zakon o učeničkom i studentskom standardu\nPrihod nastavnika po osnovu izvođenja ekskurzije i oporezivanje tog prihod... Poseban kolektivni ugovor za zaposlene u osnovnim i srednjim školama i domovima...


Čudesan slučaj doktora Džekila i gospodina Hajda - Politički.rs\n… godina, 15. februar:\n„DSS bojkotuje svečanu sednicu Parlamenta. Portparol DSS-a, dr Dž, izjavio je da njihovi poslanici neće prisustvovati svečanoj sednici Narodne skupštine u znak protesta što se na Dan državnosti najavljuje ukidanje srpske državnosti na Kosovu i Metohiji”.\n… godina, 10. maj:\n„Poslanici Demokratske stranke Srbije prisustvovaće današnjem mitingu ne beogradskom Trgu Republike, koji u 12.44 sati organizuju Srbi sa Kosova i Metohije koji se protive Briselskom sporazumu, najavio je danas portparol te stranke dr Dž. On je objasnio da poslanici DSS zbog prisustva na tom protestu neće učestvovati u današnjem radu Skupštine Srbije. Miran i snažan otpor srpskog naroda je poslednja brana odbrane ustavnog poretka i celovitosti države Srbije”, rekao je dr Dž.\n2013. godina, 5. novembar:\n„Poslanik DSS-a, dr Dž, izjavio je u Skupštini Srbije da je bojkotom kosovskih lokalnih izbora sahranjen Briselski sporazum. Briselski sporazum je dokaz predaje Kosova i Metohije, narod je odbacio taj separatistički sporazum i bojkotovao izbore šaljući jasnu poruku“, kazao je dr Dž u delu sednice parlamenta za postavljanje poslaničkih pitanja. On je poručio ministru bez portfelja zaduženom za Kosovo i Metohiju, Aleksandru Vulinu da „sutra u Briselu slobodno može da promeni košulju, jer, Srbija nije sahranjena, sahranjen je Briselski sporazum“.\n„Zašto predsednik Skupštine Srbije gazi Ustav i zašto ne raspisuje lokalne izbore na Kosovu i Metohiji“, upitao je dr Dž u delu sednice za postavaljanje poslaničkih pitanja. On je naveo da bi „svi Srbi sa Kosova izašli na izbore koji bi bili raspisani u skladu sa zakonima i Ustavom Srbije“ i ocenio da su „lokalni izbori 3. novembra na Kosovu propali, jer je srpski narod bojkotovao antidržavne izbore koje su raspisali albanski separatisti”.\n„Ako su po zakonu Srbije uvedene privremene mere u četiri opštine na severu Kosova i Metohije, jedino po našem zakonu mogu biti raspisani izbori za te četiri opštine. Umesto toga, vlast u Srbiji je prihvatila izbore Tačija, Kučija, Redžepija i to je jedina istina o saradnji, taktici i dogovoru sa Albancima”, naveo je dr Dž.\n„On je kazao da su separatistički izbori koje je raspisala kosovska vlast propali zato što ih je bojkotovalo 90 odsto građana u Kosovskoj Mitrovici, 88 odsto u Zubinom Potoku, 95 odsto u Zvečanu i 84 odsto u Leposaviću, jer nisu hteli da daju svoj glas za ‘otcepljenje’ Kosova“.\n“Separatističkim izborima se ubijaju država Srbija i njene institucije, koje su bastion očuvanja Srbije na Kosovu i Metohiji. Priznajemo samo izbore koje raspiše Skupština Srbija”, poručio je dr Dž.\n2013. godina, 14. novembar:\n“Portparol DSS-a, dr Dž, smatra da je vlast izgubila svaku meru i osećaj za narod i državu i da ne preza ni od kakvih postupaka ako bi rezultat toga bila slomljena volja naroda, koji treba da saučestvuje u predaji Kosova. Dr Dž tvrdi da je kandidat liste ‘Srpska’, Krstimir Pantić, juče potpisao odluku po nalogu Vlade, da svi direktori javnih preduzeća sa zaposlenima i njihovim porodicama organizovano idu na izbore“.\n„Portparol DSS-a, dr Dž, smatra da je vlast izgubila svaku meru i osećaj za narod i državu i da ne preza ni od kakvih postupaka ako bi rezultat toga bila slomljena volja naroda, koji treba da saučestvuje u predaji Kosova. Dr Dž tvrdi da je kandidat liste ‘Srpska’, Krstimir Pantić, juče potpisao odluku po nalogu Vlade, da svi direktori javnih preduzeća sa zaposlenima i njihovim porodicama organizovano idu na izbore“.\n2021. godina, 13. februar:\n“Samo neko ko želi propast srpske ideje, razjedinjenu i slabu Srbiju, poput lažnog patriote Mlađana Đorđevića, može da pozove na bojkot glasanja i Srpske liste. Na taj način direktno radi u korist Prištine i albanskih političara“, izjavio je gosp. H.\n2021. godina, 14 februar, pred Dan državnosti:\n„Od presudne važnosti je da svi Srbi sa prostora KiM sa pravom glasa izađu na birališta i glasaju za Srpsku listu. To je u interesu srpskog naroda i Srpske liste. Srbi treba samo da poslušaju svog predsednika Aleksandra Vučića koji je pozvao da se glasa za SL. Pobeda SL je garant opstanka srpskog naroda na KiM“, rekao je gosp. H.\n2021. godina, 14 februar:\n„U Kosovskoj Mitrovici na glasanje građani su došli kolektvno, sa liderima Srpske liste na čelu. Čestitam Milanu Radojeviću na izboru za gradonačelnika severne Kosovske Mitrovice i Srpskoj listi na još jednoj ubedljivoj pobedi srpske sloge i jedinstva, srećan zbog toga što je ovime i politika Republike Srbije na Kosovu i Metohiji odnela pobedu i od građana još jednom dobila ubedljivu podršku“, prvi je čestitao gosp. H.\n2021. godina, Dan državnosti:\nGosp. H uputio je čestitke srpskom narodu na KiM. „Čestitam srpskom narodu na Kosovu i Metohiji na tome što je na održanim izborima, u skladu sa pozivom svoje države i predsednika Aleksandra Vučića, gotovo jednodušno podržao Srpsku listu, kojoj će pripasti svih deset poslaničkih mesta namenjenih predstavnicima Srba…. uprkos brisanju glasača iz biračkog spiska, smanjivanju broja biračkih odbora i političkim provokacijama u kojima su prednjačili Ramuš Haradinaj i Aljbin Kurti“.\nA pre metamorfoze, upućeno ondašnjem Nikoli Selakoviću: „Gospodine ministre pravde, kako vam zvuči odrednica pravni sistem Kosova? Bilo bi vrlo interesantno da nam sada to ovde saopštite. Vi ubijate državu Srbiju na južnoj srpskoj pokrajini. Zbog čega? Ne znam, gospodine ministre, zašto ste ozlojeđeni kada spomenem Briselski sporazum ili bilo ko od poslanika DSS. Da li možda zbog toga što u tom sporazumu koji ste potpisali nema ni jednom rečju države Srbije, Ustava Srbije, ali i te kako ima zakona Kosova, i te kako ima pravnog sistema Kosova i te kako ima svega onoga što ide u pravcu Kosova kao nezavisne države. To je suština stvari“.\nBESNI RAT “Đukino pismo Vučiću je najava velikog obračuna u SNS”\nPre će biti da je suština stvari da je u bogoslova ušao đavo, ili crkvenim rečnikom – opačina i zlo, zapravo naprednjaštvo. Dešava se, jer čovek bez morala, obraza, reči i časti lak je đavolov plen. Izgleda da bogoslova na Pravoslavnom bogoslovskom fakultetu nisu dobro naučili na temu 10 Božijih zapovesti, a ni šta je vera, a šta nevera.\nA možda je i nešto progutao, kao u priči iz naslova. Bog će ti ga znati. Kako god bilo, Krivični zakonik Republike Srbije ima krst protiv đavola, a i antidot za progutano:\n– Ugrožavanje nezavisnosti Srbije-čl.305\n– Ugrožavanje teritorijalne celine-čl.307\n– Napad na ustavno uređenje-čl.308\n– Pozivanje na nasilnu promenu ustavnog uređenja-čl.309/2\n– Udruživanje radi protivustavne delatnosti-čl.319/1\n– Pripremanje dela protiv ustavnog uređenja i bezbednosti Srbije, čl.320/1/2\n– Teška dela protiv ustavnog uređenja i bezbednosti Srbije, čl.321/1/2/3Ova krivična dela ne zastarevaju.\n*Naslov plagiran od Roberta Luisa Stivensona\nAutor: Davor Kalajžić\nDavor Kalajžić jepenzionisani službenik političke kancelarije specijalnog predstavnika UNMIK-a\nTagged: DAVOR KALAJŽIĆ, DSS, IZDAJA, KOSOVO I METOHIJA, MILOŠ JOVANOVIĆ


01/07/2019 - Japanorama\nDay: 1. јула 2019.\nOPANAK IZ PIROTA PUTUJE U JAPAN\nU Kompaniji “Tigar a.d.” ( Fabrika obuće ) iz Pirota krajem juna dogovoren je izvoz gumenih opanaka za tržište Japana, a preko te azijske zemlje, opanak će kupce dobiti u Americi, ali i na Tajvanu, u Vijetnamu, Južnoj Koreji… Samo nedelju pre toga kompanija “Tigar a.d.” ugovorila je proizvodnju i isporuku zaštitnih vatrogasnih čizama namenjenih …\nOPANAK IZ PIROTA PUTUJE U JAPAN Read More »\nAko putujete u Japan i razmišljate o tome kako ćete prihvatiti tamošnju hranu, mnogi od vas će prvo pomisliti na suši, presnu ribu, račiće ili druge plodove mora na kiselkastom kuvanom pirinču. Kao i mnoge druge ribarske nacije ( ali i one koje su hranu pribavljale lovom životinja ), Japanci su u prošlosti jeli mnogo …\nJAPANSKA HRANA – PRESNO ILI PEČENO Read More »\nNOVAK ĐOKOVIĆ U SEPTEMBRU U TOKIJU\nOrganizatori turnira Rakuten Open iz serije 500 u Tokiju (30. septembar – 6. oktobar) sa oduševljenjem su potvrdili da će na ovogodišnjem turniru igrati i prvi teniser sveta Novak Đoković. Uz Đokovića, koji će prvi put igrati na ovom turniru, učešće su za sada potvrdili i Sten Vavrinka i Kei Nišikori. Pretpostavlja se da je …\nNOVAK ĐOKOVIĆ U SEPTEMBRU U TOKIJU Read More »\nStranci koji na kratko dođu u Japan mogu da nikad ne saznaju za njih, a ima čak i došljaka u Japan koji tamo borave dugo, ali nemaju prilike da ih vide. To su ĐIKA TABI 地下足袋 , japanske čizme – cipele sa razdvojenim palcem, koje nose građevinski radnici, poljoprivrednici, baštovani i mnogi drugi koji treba …\nCIPELE ZA NINĐE I RADNIKE Read More »